text:
Yesaya 43:2 - Nunyura mu mazi nzaba ndi kumwe nawe, nuca no mu migezi ntizagutembana. Nunyura mu muriro ntuzashya, kandi ibirimi byawo ntibizagufata.
Mu buzima tubamo tugira amatsiko yo kumenya ibintu byinshi bitari ngombwa. Yewe akenshi n’ibyo twifuza kumenya nta nubwo bishoboka ko twabimenya byose nk’uko tubyifuza. Kumenya ngo ejo nzaba meze nte? Kumenya amahirwe n’ibyago biri imbere ni kimwe mu bibazo bihangayikishije abatuye Isi. Ibi nibyo biviramo benshi gushaka abapfumu, kwiruka inyuma y’abaroyi, abahanuzi n’abavugwaho iyerekwa. Nk’umushumba, ni kenshi mpura n’abantu bafite icyo kibazo. Bifuza kumenya uko ejo habo hameze.
Nk’uko njye mbizi, iteka ejo hahishe ibibi n’ibyiza kuri buri wese. Hahishe ibyago n’imigisha y’uburyo bwinshi.
None se kumenya umubare n’ido n’ido (details) y’ibyago bikuri imbere bikumariye iki none? Wewe ushaka kubimenya menya neza ko ntacyo bikumariye nta nubwo bishoboka. Abakwizeza ko bakubwira ibyawe...uretse n’ibyawe ntabwo bazi n’ibyabo...namenye ko Imana n’ubwo ivuga itavugavuga! N’ubwo Imana yavuganaga na Yozefu, ntabwo yamuhishyuriye ko azangwa na bene se, ko azatabwa mu cyobo, ko azagurwa, ko azabeshyerwa akagambanirwa na nyirabuja, ko azafungwa!
Igikomeye yari akeneye kumenya cyari ijambo rivuga ko "Imana izabana nawe". N’ubwo atamenye amakuru y’ibyago byose byari imbere ye, yamenye ikintu gikomeye, icy’ingenzi ko no mu cyobo, no mu miraba, no muri Gereza...Imana izakomeza kumuba hafi. Bibiliya ivuga uburyo Imana yakomeje kubana nawe aho hose no muri byose.
Ayo niyo makuru akomeye Daniel yamenye yatumye atabona ubukana bw’umuriro wari ushyizwe imbere ye, ntiyabona amenyo y’intare zasamye...abona Imana imugose! Ayo niyo makuru yarakeneye kumenya! IMANA ibana natwe mu muriro!
Ni naryo jambo rikomeye Imana yabwiye Mose ngo "Nzabana nawe". Ibi byatumye atareba imiraba, n’ubukana bw’inyanja itukura..akabona Imana ibahora hafi. Imana inyurana natwe mu miraba, mu mazi ya buri munsi ashaka kuturengera.
Ndetse na Yoshua niryo jambo yahawe ngo nk’uko nabanaga na Mose niko nzabana nawe..byatumye atabara umubare w’intambara zimuri imbere, umubare w’ibikuta ubuzima bwamusabaga kurira (za Yerikos)...abona Imana. Ayo niyo makuru ya nyuma Yesu yavuganye n’abigishwa abasezera muri Matayo 28:18-20 ngo "Dore ndi kumwe namwe kugeza ku mperuka y’Isi". Ayo niyo makuru ukeneye kumenya. Araruta ayo wifuza utazi kandi utanakeneye. Njye ibyo birampagije!
Umuhanzi Mbonyi Israel ati "Nyuzwe nawe.." kuko ngufite ndamahoro" ndeba hirya ndeba hino, urukundo rurangose" Mugire umunsi mwiza mwese!
Niba iri jambo rigufashije, urisangize abandi.
Dr. Fidèle Masengo, Foursquare Gospel Church, Kimironko masengof@yahoo.fr


c: text/html

text:
Ikizamini cyo mu buryo bw’ikiganiro kizwi nka “Interview” ni kimwe mu bintu bibuza abantu amahirwe yo gutsindira imyanya itandukanye y’akazi ndetse abandi kikababuza kubona amashuri ndeste n’ayandi mahirwe atandukanye mu buzima bwabo bwa buri munsi, hari bimwe mu bintu ushobora kwitaho mbere yo gukora interview bikaba byagufasha gucakira amahirwe akuri imbere mu biganza byawe ku buryo butakugoye.
Ibi ni bimwe mu bintu by’ingenzi uzitaho bikagufasha gutsinda neza ikizamini cya interview.
1. Gushaka amakuru
Gukusanya amakuru yose yerekeye aho ugiye gukorera interview ni kimwe mu bigomba kwitabwaho. Niba ari akazi, ugomba gushaka amakuru yerekeranye n’ikigo cg company ushaka gukorera intego zabo icyerekezo ndetse niba ari ishuri ugomba kumenya icyo rishyira imbere (Priority).
2. Kureba ibibazo bikunze kubazwa
Irindi banga ukwiriye kumenya ni kwiga ku bibazo bikunzwe kubazwa unashaka-shaka uburyo uzabazwamo niba uzabazwa n’abantu benshi cyangwa umwe ibi bizagufasha kumenya uko usubiza nta bwoba ufite.
3. Kwambara Neza
Iki ni kimwe mu bintu abantu batitaho nyamara bivuze byinshi kuko uko wambaye aribyo biha ishusho ugiye kukubaza dore ko akenshi aba atanakuzi. Ugomba kwambara bijyanye n’akazi ugiye gusaba. Ikindi kandi kwambara imitako myinshi si byiza nk’ama chainette, udukomo, amaherana ugoma kwirinda kunywa itabi cg kurya ntiwisukure mu kanwa.
4. Kubahiriza Igihe
Kuhagera byibura mbereho y’iminota 15 bigufasha gutuza ugatangira interview nta gitutu ufite kandi utabira ibyuya. Nta mpamvu nimwe uba ufite iyo watinze kuhagera, ikindi kandi ibuka ko ugomba gutegura ibintu byawe kare ikindi cyo kwibuka ni ukuzimya telephone cyangwa ukayishyira muri silent ndetse niba waruri kurya chicalette ukayijugunya mbere yo kwinjira ahabera interview.
5. Gutangira neza mu kinyabupfura
Mu gihe ugiye gutangira ugomba gusuhuza buri wese uraho werekana ko bose wabubashye kandi ugomba guhagarara neza umwenyura kandi wabashyizeho ijisho ukirinda kuvuga ureba hejuru cyangwa hari ikindi kintu ureba kuko byerekana ko utiteguye.
6. Kwigirira Icyizere
Uburyo uvuga wifitiye icyizere byerekana ko ubushobozi ufite mu gusobanura ibintu ku buryo bwumvikana ukirinda kugendagenda mu gihe uri kuvuga cg kuvuga byinshi wihuta ahubwo uvuga neza utuje kandi ureba abo ubwira mu gihe ubajijwe ugasubiza bike ntibirambirane kandi urasa ku ngingo.
7. Gukoresha ibimenyetso (Body Languages)
Body language cyangwa uburyo wifatamo ni kimwe mu bintu by’ingenzi byo kwitabwaho. Iyo uvuga hari uburyo ibice byawe by’umubiri uba ubitwara nk’amaso, intoki, amaguru bishobora kukubuza amahirwe mu gihe witwara nkurimo kubeshya ureba hasi, urya chicalette, wikora mu maso, mu mutwe n’ibindi….
8. Kubaza ibibazo bisobanutse
Muri interview zimwe na zimwe, bakubaza niba nta bibazo ufite, aha rero niho abenshi banyurizwa mo ijisho kuko abenshi mu babazwa, nta benshi nta na kimwe bajya babaza. Ariko baba birengagije ko mu gihe ubaza aribyo biba byerekana ko wakoze ubushakashatsi aho ugiye gukoresherezwa interview. Ibuka kubaza bikeya kandi birasa ku ntego.
9. Kwerekana icyo ushoboye
Kimwe mu byo ukwiriye kwibuka nuko Interview ariyo yerekana aho utandukaniye n’abandi. Aha rero ugomba kwerekana ko ari wowe ukwiriye akazi kuko uboneraho kwerekana ubushobozi bwawe n’inyungu uteganya kuzana aho uri gusaba akazi.
10.Gushimira mu gihe Interview irangiye
Mu gihe urangije interview ibuka gushimira buri wese waruri muri icyo cyumba kuko byerekana agaciro wabahaye n’ubunyamwuga ufite, ushobora no kubicisha mu zindi nzira nka : e-mail, ubutumwa bugufi (sms), ….
Ibuka ko atari byiza kwimenyereza bamwe mu bagukoresheje interview, nko kubahamagara inshuro nyinshi n’ibindi byatuma utagaragara neza.
Daniel MUKESHIMANA/Umubavu.com

robotstxt: allowed

filter: keep


text:
Mu birori byabereye muri Kigali Conference and Exhibition Village mu ihema ry’Akagera ku mugoroba wo kuri uyu wa 25 Gashyantare 2017 umutesi Nadia akaza kwegukana ikamba rya Miss Photogenic ( Nyampinga ubereye amafoto) kuri we ngo n’ubwo ategukanye ikamba rya Nyampinga w’u Rwanda ariko yishimiye ikamba yabonye kuko yizeye kuribyaza umusaruro.
Mu birori byabereye muri Kigali Conference and Exhibition Village mu ihema ry’Akagera ku mugoroba wo kuri uyu wa 25 Gashyantare 2017 umutesi Nadia akaza kwegukana ikamba rya Miss Photogenic ( Nyampinga ubereye amafoto) kuri we ngo n’ubwo ategukanye ikamba rya Nyampinga w’u Rwanda ariko yishimiye ikamba yabonye kuko yizeye kuribyaza umusaruro.
Umutesi Nadia yashimiye abamushyigikiye muri iki gikorwa kuko ngo rwari urugendo rutoroshye.
Kuba rero ngo yarabashije guhiga abandi mu bijyanye no kwifotoza akaza kurusha abandi amafoto meza yadutangarije ko uyu mwanya abonye agiye kuwubyaza umusaruro.
Yagize ati: “ Mbonye ikamba rya Nyampinga ubereye amafoto( Miss Photogenic) si ukuvuga ko ngiye guterera iyo ngo mbyihorere ahubwo ngiye kubibyaza umusaruro , hari amakampani aba akeneye ko ushobora kuyamamariza mu bikorwa byayo bakaba bakenera gukoresha ifoto yawe, icyo gihe bashobora kubiganiraho bakagira icyo bampa nanjye nkabakorera ibyo bifuza ku nyungu zacu twembi.”
Tububutse ko Iradukunda Elsa ariwe wegukanye ikamba rya Nyampinga w’u Rwanda 2017, akaba yinjiye mu mateka nka nyampinga wa 6 ubayeho nyuma ya Jenoside yakorewe Abatutsi asimbuye Miss Mutesi Jolly wari urisanganywe kuva umwaka ushize wa 2016.
Bruce MUSHUMBA


text:
Kuri iki Cyumweru tariki 10 Nzeri 2017 kuva isaa kumi n'imwe z'umugoroba kugeza saa tatu z'ijoro, itsinda Ministry rigizwe n’abaramyi baturuka mu matorero atandukanye ryakoze igitaramo cyo kuramya Imana, abantu bafata umwanya uhagije wo kuramya Imana nta guhagarika (Non stop). Iki gitaramo "The Worship Experience" cyangwa "Ibihe byo kuramya" cyabereye i Remera kuri Healing Centre church, ni cyo cya mbere itsinda Ministry rikoze kuva ritangijwe, gusa ngo rigiye gukora cyane.
Abitabiriye iki gitaramo bahagiriye ibihe byiza, basabana n'Imana binyuze mu kuyiramya no kuyihimbaza hamwe n'itsinda Ministry. Abateguye iki gitaramo batangarije Inyarwanda.com ko banejejwe cyane n'ibihe byiza Imana yabahaye mu gitaramo cyabo ndetse bashimira Imana umubare w'abantu bitabiriye igitaramo cyabo. Nubwo abantu batari benshi cyane, ariko ngo kuba ari cyo gitaramo cya mbere bari bakoze, hakaza abantu batari bacye basaga 250, ibyo biri mu byabanejeje cyane, akaba ari yo mpamvu bashimira Imana yabahaye uwo mugisha.
REBA AMAFOTO YUKO BYARI BIMEZE
Ministry kuri stage mu kuramya Imana
Byabaye ngombwa ko apfukama hasi asabana n'Imana
Yahagiriye ibihe byiza cyane
Pastor Ntayomba Emmnauel yari ahari ndetse yemereye itsinda Ministry inkunga yose bazamukeneraho
Nyuma y'igitaramo bafashe ifoto y'urwibutso
AMAFOTO: Iradukunda Desanjo-Inyarwanda.com


text:
Iyonkuru yagiraga iti "Mu nama yahuje abashumba ba amaparuwase agize ururembo ry’ Umugi wa Kigali, yigaga ku iki bazo cy’abapasitori bagaragara k’urutonde rw’abandikiye zimwe munzego za Leta basaba ko abashumba bakuru ba ADEPR begura cyangwa bakeguzwa, harimo n’abatari abanyetorero kuko bahagarinswe kumirimo y’Itorero.
Rev. Mitsindo Gratien, Umuyobozi wa Paruwasi ya Jabana mu Karere ka Gasabo na Rev Kayitare Vedaste, Umuyobozi wa Paruwasi ya Gikomero, bafatanyije n’abandi barimo uwitwa Kalisimbi Jean Bosco na Pasiteri Uwabimfura Modeste wahoze muri ADEPR akaza kwirukanwa, ni bamwe mu banditse ibaruwa basaba ko Biro Nyobozi ya ADEPR yegura cyangwa ikeguzwa n’ubuyobozi bw’Igihugu.
Umubavu.com umaze kumenya ko hari bamwe mu bifatanyije nabo bivugwa ko baharabika Itorero rya ADEPR kandi ari abapastori muri iri torero ndetse hakaba harimo na abo bivugwa ko batakiri abayoboke ba ADEPR ; urugero : Modeste, Karamira na Mbanda aba ubuyobozi bw’Itorero buvuga ko batakiri abayoboke ba ADEPR kuko bifatanyije n’abanditse ko abayobozi bakuru begura ngo batakiri abayoboke b’Itorero nk’uko buyobozi bukuru bw’Itorero bwabidutangarije.
Pasiteri Ruzibiza Viateur ushinzwe guhuza Itorero n’Ibitangazamakuru yavuze ko ibyo banditse nt’agaciro bishobora guhabwa kuko inzego bandikiye zisobanukiwe neza Itorero rya ADEPR n’icyo rimariye abanyarwanda.
Ati : “ Ntekereza ko ubundi iyo umuntu arega aregera inzego z’ubutabera nanyumarero kwandikira inzego za Leta RGB cyangwa se n’izindi nzego, ubusanzwe atari izubutabera. Njyewe uko mbibona nuko urwego rwa Leta bandikiye rukwiye gushishoza niba bitaba arurwitwazo bikaza kugira ingaruka mu kubangamira umutekano rusange w’igihugu cyangwa se bikanagira ingaruka, kuko turanitegura ku injira mu bihe by’amatora umwaka utaha ubworero urwego bandikiye rukwiye gukorana ubushishoza kuko ndibuka ko [....] ntawamenya urwego bandikiye nukubishishozaho ".
Akomeza agira ati : " Icyo bashaka se ni iki ni ugushyusha imitwe no guhungubanya umudendezo w’abanyarwanda. Icyo twasaba ni ukureba neza niba aba bantu badafitanye isano nabarwanya LETA kuko urabona turitegura amatora ya 2017 kandi bazi ko ADEPR ifite abayoboke benshi iyo banyuzemo rero bitwaje impamvu zimpimbano baba bashaka kubangamira iterambere ry’igihugu" .
Akomeza avuga ko aba banditse ubusanzwe bamwe muribo badasengera mu Itorero rya ADEPR abandi bakoze ibinyuranyije n’amahame iri torero rigenderaho agasaba abakristo kutabyitaho no gukomeza ibikorwa by’Iterambere.
Pasiteri Ruzibiza Viateur ushinzwe itangazamakuru muri ADEPR nanone kandi avuga ko nawe yabonye imyanzuro y’Abashumba bayoboye uturere tw’Ururembo rw’Umugi wa Kigali yasanze bamwe muribo atari abayoboke ba APEPR bikamutangaza agasaba abakristo kudaha agaciro ibyo bandika kuko bashaka ku bayobya.
Ati : "Ibikorwa birivugira naho amagambo n’uguta umwanya umuntu ni ubuhanyabwe, ntabwo abantu bareba ibivugwa baretse ubivuga. Inzego bandikiye mbere yo gusesengura ibyo banditse zizabanza zirebe abanditse abo ari bo”.
Modeste Uwabipfura ntasobanura neza aho babarinzwa, ubwo twashakaga kumubaza we n’ abo bari kumwe bivugwa ko atari abayoboke ba ADEPR yavuze ko twababaza kandi ko abo bandikiye ari abanyabwenge, we akavuga ko akiri umuyoboke wa ADEPR kuko afite ikarita ibyemeza y’umunyamuryango w’Itorero.
Ati : “abandikiwe ni baku nibasanga abanditse atari abanyetore bazi icyo bazakora kandi abanditse bashyizeho nomero zabo nabo mwabibariza ikindi kandi njye mfite ikarita y’umunyamuryango ndacyari umuyobokerero”.
Tumubajije ibivugwa ko yashakiye murindi Torero avuga ko ari uburenganzira bwe gusezeranira murindi Torero.
Modeste Uwabipfura uhagarariye abanditse n’ubwo atabyemera neza ariko akaba yarabitangarije kimwe mubinyamakuru bikorera mu Rwanda yatandukanye n’umugore batasezeranye bamaze kubyara n’abana 9 ashaka undi barasezerana naho Karamuka na mugenzi we Murenzi JMV nabo bavuzweho kutagira aho babarizwa ariko bo bakagaragaza ibyangombwa by’aho basengera.
By Nsengimana Theoneste "


text:
Gukorera Yehova iminsi y’amakuba itaraza
Gukorera Yehova iminsi y’amakuba itaraza
“Jya wibuka Umuremyi wawe Mukuru.”—UMUBW 12:1.
1, 2. (a) Ni iyihe nama Salomo yandikiye abakiri bato? (b) Kuki iyo nama ya Salomo ishobora no gushishikaza Abakristo bari mu kigero cy’imyaka 50 n’abayirengeje?
UMWAMI SALOMO yarahumekewe maze abwira abakiri bato ati ‘mujye mwibuka Umuremyi wanyu Mukuru mu minsi y’ubusore bwanyu, iminsi y’amakuba itaraza.’ Iyo ‘minsi y’amakuba’ ni iyihe? Salomo yakoresheje imvugo ishishikaje y’ubusizi asobanura ingorane abageze mu za bukuru baba bafite. Yavuze ko icyo gihe ibiganza biba bihinda umushyitsi, amaguru atagishinga ngo akomere, amenyo yarakutse, amaso atakibona neza, amatwi atacyumva neza, imvi zaraje n’umugongo warahetamye. Umuntu ntiyagombye gutegereza icyo gihe ngo abone kwibuka Umuremyi we Mukuru.—Soma mu Mubwiriza 12:1-5.
2 Hari Abakristo benshi bari mu kigero cy’imyaka 50 n’abayirengeje baba bagifite imbaraga. Bashobora kuba bafite imvi, ariko bataragira intege nke nk’izavuzwe na Salomo. Ese n’abo Bakristo bakuze bashobora kungukirwa n’inama yahumetswe yahawe abakiri bato, igira iti “jya wibuka Umuremyi wawe Mukuru”? Iyo nama isobanura iki?
3. Kwibuka Umuremyi wacu Mukuru bikubiyemo iki?
3 Nubwo twaba tumaze imyaka myinshi dukorera Yehova, byaba byiza rimwe na rimwe tugiye dufata akanya ko gutekereza ukuntu Umuremyi wacu akomeye. Ubuzima ni impano itangaje yaduhaye! Yaremye ibintu mu buryo buhambaye cyane; ibyo bituma tudashobora kubisobanukirwa mu buryo bwuzuye. Yehova yaduhaye ibintu byinshi binyuranye bituma dushobora kwishimira ubuzima mu buryo butandukanye. Iyo dutekereje ku byo Yehova yaremye, bituma turushaho guha agaciro urukundo rwe, ubwenge bwe n’imbaraga ze (Zab 143:5). Ariko kwibuka Umuremyi wacu Mukuru binakubiyemo gutekereza ku byo adusaba. Kubigenza dutyo bidushishikariza kumushimira tumukorera uko dushoboye kose, igihe cyose tukiriho.—Umubw 12:13.
IBINTU BYIHARIYE UMUKRISTO UKUZE YAKORA
4. Ni ikihe kibazo Abakristo b’inararibonye bakwibaza, kandi kuki?
4 Niba umaze imyaka myinshi uri Umukristo, wakwibaza uti “ni iki nzakoresha ubuzima bwanjye muri iki gihe ngifite akabaraga?” Kubera ko uri inararibonye, hari ibintu ushobora gukora abandi batakora. Ushobora kubwira abakiri bato ibyo uzi kuri Yehova. Ushobora gutera abandi inkunga ubabwira inkuru z’ibyo wiboneye mu murimo ukorera Imana. Umwami Dawidi yasabye Imana ngo imufashe kubigeraho. Yaranditse ati “Mana, wanyigishije uhereye mu buto bwanjye . . . Mana, ntundeke ndetse n’igihe nzaba ngeze mu za bukuru, mfite imvi, kugeza igihe nzabwirira ab’igihe kizaza iby’ukuboko kwawe, nkabwira abazakurikiraho bose ibyo gukomera kwawe.”—Zab 71:17, 18.
5. Abakristo bakuze bageza bate ku bandi ibyo bamenye?
5 Wamenyesha ute abandi ubwenge waronse mu gihe cy’imyaka myinshi umaze uri Umukristo? Ese ntiwatumira abagaragu b’Imana bakiri bato mukagirana ibiganiro byubaka? Ese ntiwajyana na bo mu murimo wo kubwiriza maze bakibonera ibyishimo uvana mu murimo ukorera Yehova? Elihu wo mu gihe cya kera yagize ati “iminsi ubwayo yagombye kwivugira, kandi imyaka myinshi yagombye kumenyekanisha ubwenge” (Yobu 32:7). Intumwa Pawulo yateye Abakristokazi b’inararibonye inkunga yo kujya bafasha abandi, binyuze ku byo bavuga no ku byo bakora. Yaranditse ati ‘abakecuru bajye bigisha ibyiza.’—Tito 2:3.
TEKEREZA UKO WAFASHA ABANDI
6. Kuki Abakristo b’inararibonye batagombye gufatana uburemere buke ubushobozi bafite?
6 Niba uri Umukristo w’inararibonye, ufite byinshi wakora. Tekereza ibintu uzi ubu, utari uzi mu myaka 30 cyangwa 40 ishize. Uzi gukurikiza amahame ya Bibiliya mu mimerere itandukanye. Nta gushidikanya ko ufite ubushobozi bwo kwigisha abandi ukuri ko muri Bibiliya, ukabagera ku mutima. Niba uri umusaza, uzi uko wafasha abavandimwe batandukiriye (Gal 6:1). Wenda wamenye kugenzura ibikorwa by’itorero, inzego zishinzwe imirimo mu ikoraniro, cyangwa imirimo yo kubaka Inzu y’Ubwami. Ushobora kuba uzi gushishikariza abaganga gukoresha ubundi buryo bwo kuvura badakoresheje amaraso. Niyo waba umaze igihe gito umenye ukuri, uri inararibonye mu buzima. Urugero niba warabyaye, hari ibintu byinshi uzi byagirira abandi akamaro. Abakristo bakuze bashobora gufasha abagize ubwoko bwa Yehova babigisha, babayobora kandi babatera inkunga.—Soma muri Yobu 12:12.
7. Ni iyihe myitozo y’ingirakamaro Abakristo bakuze bashobora guha abakiri bato?
7 Ni mu buhe buryo bundi wakoresha ubushobozi ufite ufasha abandi? Wenda ushobora kwereka abakiri bato uko batangira kwigisha umuntu Bibiliya n’uko bakomeza kumwigisha. Niba uri mushiki wacu, ese ushobora kwereka bashiki bacu bakiri bato bafite abana uko bakomeza gukora ibikorwa bya gikristo ari na ko barera abana babo? Niba uri umuvandimwe, ese ushobora kwigisha abavandimwe bakiri bato uko batanga disikuru bafite akanyamuneza, n’uko barushaho kubwiriza neza ubutumwa bwiza? Ese ushobora kubereka uko utera inkunga abavandimwe na bashiki bacu bageze mu za bukuru iyo wabasuye? Nubwo utagifite imbaraga nk’izo wari ufite, ushobora gufasha abakiri bato. Ijambo ry’Imana rigira riti “ubwiza bw’abasore ni imbaraga zabo, naho icyubahiro cy’abasaza ni uruyenzi rw’imvi.”—Imig 20:29.
GUKORERA AHAKENEWE UBUFASHA
8. Ni iki intumwa Pawulo yakoze amaze gusaza?
8 Intumwa Pawulo yakomeje gukora byinshi mu murimo w’Imana, ndetse no mu gihe yari amaze gusaza. Ahagana mu mwaka wa 61 yararekuwe ava mu nzu y’imbohe yari afungiwemo i Roma. Ariko na mbere yaho, yari yarakoranye umwete kandi yarihanganiye ibigeragezo byinshi mu murimo w’ubumisiyonari. Yashoboraga kwiyorohereza agahitamo kuguma i Roma akaba ari ho abwiriza (2 Kor 11:23-27). Nta gushidikanya ko abavandimwe bari batuye muri uwo mugi munini bari kwishimira ko akomeza kubafasha. Ariko Pawulo yabonye ko ibindi bihugu na byo byari bikeneye kubwirizwa. Yongeye gukora umurimo w’ubumisiyonari ari kumwe na Timoteyo na Tito, bajya muri Efeso, hanyuma bajya i Kirete, kandi wenda bajya n’i Makedoniya (1 Tim 1:3; Tito 1:5). Ntituzi niba yarageze no muri Esipanye, ariko yateganyaga kujyayo.—Rom 15:24, 28.
9. Ni ryari Petero ashobora kuba yaragiye gukorera aho ubufasha bwari bukenewe cyane kurushaho? (Reba ifoto ibimburira iki gice.)
9 Intumwa Petero ashobora kuba yari arengeje imyaka 50 igihe yimukiraga aho ubufasha bwari bukenewe kurushaho. Kuki ibyo bishobora kuba ari ukuri? Niba yaranganaga na Yesu cyangwa akaba yaramurutagaho gato, yaba yari afite imyaka nka 50 igihe yahuriraga i Yerusalemu n’izindi ntumwa mu mwaka wa 49 (Ibyak 15:7). Mu gihe runaka nyuma y’iyo nama, Petero yagiye kuba i Babuloni. Ashobora kuba yari agiye kubwiriza Abayahudi benshi bari batuye muri ako gace (Gal 2:9). Ni ho yari ari igihe yandikaga urwandiko rwe rwa mbere rwahumetswe ahagana mu mwaka wa 62 (1 Pet 5:13). Kuba mu kindi gihugu bishobora kutoroha, ariko Petero ntiyigeze areka ngo imyaka yari afite imuvutse ibyishimo umuntu abona iyo akorera Yehova mu buryo bwuzuye.
10, 11. Vuga inkuru y’umuntu wari ukuze wimukiye aho ubufasha bukenewe kurushaho.
10 Muri iki gihe, hari Abakristo benshi bageze mu kigero cy’imyaka 50 cyangwa bayirengeje babona ko hari icyahindutse mu birebana n’uko babagaho, kandi ko bashobora gukorera Yehova mu bundi buryo. Bamwe bimukiye ahakenewe ubufasha kurushaho. Urugero, Robert yaranditse ati “jye n’umugore wanjye twari mu kigero cy’imyaka 55 igihe twabonaga ko hari ibindi twashoboraga gukora. Umuhungu w’ikinege twari dufite yari atakiba mu rugo, ntitwari tugifite ababyeyi bashaje twagombaga kwitaho, kandi twari twaramaze guhabwa umurage wacu nubwo wari muto. Narabaze nsanga amafaranga twagurisha inzu yacu yaba ahagije kugira ngo twishyure umwenda twarimo, kandi adutunge kugeza igihe nari kubonera amafaranga ya pansiyo. Twumvise ko muri Boliviya hari abantu benshi bemeraga kwiga Bibiliya, kandi ko ubuzima bwaho bwari bworoshye. Ku bw’ibyo, twiyemeje kujyayo. Kumenyera ubwo buzima bushya ntibyari byoroshye. Ibintu byose byari bitandukanye n’ibyo twari tumenyereye muri Amerika ya Ruguru. Ariko imihati twashyizeho ntiyabaye imfabusa.”
11 Robert yongeyeho ati “ubu igihe cyacu cyose tukimara duhugiye mu bikorwa by’itorero. Bamwe mu bo twigishije Bibiliya barabatijwe. Hari umuryango ukennye twigishije Bibiliya, uba ku birometero byinshi mu cyaro. Ariko buri cyumweru, abagize uwo muryango bakora urugendo rugoranye bakaza guteranira mu mugi. Kubona ukuntu uwo muryango ukomeza kugira amajyambere n’umuhungu w’imfura akaba yarabaye umupayiniya, biradushimisha cyane.”
GUFASHA MU MAFASI AKORESHA INDIMI Z’AMAHANGA
12, 13. Brian amaze kubona ikiruhuko cy’iza bukuru, we n’umugore we bakoze iki?
12 Abagize amatorero n’amatsinda bikoresha indimi z’amahanga bashobora kungukirwa cyane n’urugero rw’abavandimwe na bashiki bacu bakuze. Nanone kandi, kubwiriza mu mafasi y’ayo matorero bishobora gushimisha. Urugero, uwitwa Brian wo mu Bwongereza yaranditse ati “igihe nagiraga imyaka 65 ngahabwa ikiruhuko cy’iza bukuru, jye n’umugore wanjye twumvaga ubuzima budashimishije. Abana bacu ntibari bakiba mu rugo kandi ntitwakundaga kubona abantu bashimishijwe bo kwigisha Bibiliya. Hanyuma naje guhura n’umusore w’Umushinwa wakoraga ubushakashatsi muri kaminuza yo mu gace k’iwacu. Yemeye kuza mu materaniro yacu, maze ntangira kumwigisha Bibiliya. Nyuma y’ibyumweru bike, yatangiye kujya azana na mugenzi we w’Umushinwa. Ibyumweru bibiri nyuma yaho, yazanye uwa gatatu, hanyuma azana n’uwa kane.
13 “Igihe Umushinwa wa gatanu wakoraga ubushakashatsi yansabaga kumwigisha Bibiliya, naratekereje nti ‘ese kuba mfite imyaka 65 bisobanura ko ngomba gufata ikiruhuko cy’iza bukuru mu murimo wa Yehova?’ Ibyo byatumye mbaza umugore wanjye ndusha imyaka ibiri, niba yari kwemera kwiga igishinwa. Twize urwo rurimi twifashishije ibikoresho bifatirwaho amajwi. Hashize imyaka icumi ibyo bibaye. Kubwiriza mu ifasi ikoresha ururimi rw’amahanga byatumye twumva twongeye kuba bato. Kugeza ubu tumaze kwigisha Bibiliya Abashinwa 112! Abenshi muri bo bagiye baza mu materaniro. Ubu umwe muri bo akora umurimo w’ubupayiniya.”
ISHIMIRE GUKORA IBYO USHOBOYE
14. Ni iki Abakristo bakuze bashobora kwishimira, kandi se ni iyihe nkunga baterwa n’urugero rwa Pawulo?
14 Nubwo Abakristo benshi bari mu kigero cy’imyaka 50 baba bashobora kugira ibindi bakora mu murimo wa Yehova, ntibishobokera bose. Bamwe bararwaragurika, abandi bo bakaba bagomba kwita ku babyeyi babo bageze mu za bukuru cyangwa bakaba bagifite abana mu rugo. Ariko ujye uzirikana ko Yehova yishimira ibyo ukora byose mu murimo we. Ku bw’ibyo, aho kubabazwa n’ibyo udashobora gukora, ujye wishimira ibyo ushoboye. Tekereza ku ntumwa Pawulo. Yamaze imyaka myinshi afunzwe, adashobora gukora ingendo ze z’ubumisiyonari. Ariko kandi, igihe cyose abantu bamusuraga, yababwiraga Ibyanditswe kandi agakomeza ukwizera kwabo.—Ibyak 28:16, 30, 31.
15. Kuki Abakristo bageze mu za bukuru ari ab’agaciro kenshi?
15 Nanone kandi, Yehova yishimira ibyo abageze mu za bukuru bashobora gukora mu murimo we. Nubwo Salomo yagaragaje ko “iminsi y’amakuba” irangwa n’intege nke atari igihe gishimishije, Yehova aha agaciro ibyo Abakristo bageze mu za bukuru bashobora gukora bamusingiza (Luka 21:2-4). Abagize amatorero bishimira urugero rwiza bahabwa n’abo bagaragu b’Imana b’indahemuka bamaze igihe kirekire bayikorera.
16. Ni ibihe bintu byiza Ana wari ugeze mu za bukuru atashoboye kubona, ariko se ni iki yakoraga mu birebana no kuyoboka Imana?
16 Bibiliya ivuga ko umugore witwaga Ana yakomeje gusingiza Yehova ari uwizerwa kugeza mu myaka y’iza bukuru. Igihe Yesu yavukaga, Ana yari umupfakazi w’imyaka 84. Uko bigaragara, ntiyashoboye kuba umwigishwa wa Yesu, kandi ntiyasutsweho umwuka wera, cyangwa ngo abwirize ubutumwa bwiza bw’Ubwami. Ariko kandi, Ana yishimiye gukora ibyo yari ashoboye byose. Bibiliya igira iti “ntiyigeraga abura mu rusengero, akora umurimo wera ku manywa na nijoro” (Luka 2:36, 37). Igihe cyose umutambyi yabaga yosa imibavu mu rusengero mu gitondo na nimugoroba, Ana yabaga ari kumwe n’abandi mu rugo rw’urusengero, akamara nk’igice cy’isaha asenga bucece. Igihe yabonaga umwana Yesu, yatangiye “kuvuga iby’uwo mwana abibwira abantu bose bari bategereje gucungurwa kwa Yerusalemu.”—Luka 2:38.
17. Twakora iki kugira ngo dufashe Abakristo bageze mu za bukuru cyangwa bafite ubumuga kugira uruhare mu gusenga k’ukuri?
17 Muri iki gihe, twagombye gushaka uko twafasha Abakristo bageze mu za bukuru cyangwa bafite ubumuga. Hari ababa bifuza cyane kujya mu materaniro cyangwa mu makoraniro, ariko ntibabishobore. Mu duce tumwe na tumwe, amatorero ashyiraho gahunda yo gufasha abantu nk’abo bageze mu za bukuru kugira ngo bakurikire amateraniro kuri telefoni. Mu tundi duce ho, ibyo ntibyashoboka. Ariko nubwo bimeze bityo, Abakristo badashobora kujya mu materaniro bashobora gushyigikira ugusenga k’ukuri. Urugero, amasengesho yabo atuma itorero rigera ku bintu byiza.—Soma muri Zaburi ya 92:13, 14.
18, 19. (a) Ni mu buhe buryo Abakristo bageze mu za bukuru bashobora gutera abandi inkunga? (b) Ni ba nde bashobora gukurikiza inama igira iti “jya wibuka Umuremyi wawe Mukuru”?
18 Abakristo bageze mu za bukuru bashobora kutamenya ukuntu batera abandi inkunga. Urugero, nubwo Ana yamaze iyo myaka yose ajya mu rusengero ari uwizerwa, ashobora kuba ataramenye ko hari abandi urugero rwe rwari kuzatera inkunga ibinyejana byinshi nyuma yaho. Urukundo Ana yakundaga Yehova ruvugwa mu Byanditswe. Nta gushidikanya ko nawe urukundo ukunda Imana rwanditse mu mitima y’Abakristo bagenzi bawe. Ntibitangaje kuba Ijambo ry’Imana rigira riti “imvi ni ikamba ry’ubwiza iyo ribonewe mu nzira yo gukiranuka.”—Imig 16:31.
19 Mu murimo dukorera Yehova, twese hari ibyo tuba dushoboye hakaba n’ibindi tudashoboye. Ariko kandi, bamwe muri twe bagifite imbaraga bagombye kuzirikana amagambo yahumetswe agira ati “jya wibuka Umuremyi wawe Mukuru . . . iminsi y’amakuba itaraza.”—Umubw 12:1.


text:
Yabigarutseho kuri uyu wa Gatanu ubwo hizihizwaga isabukuru y’imyaka itanu ya Famille Esperance (FAES), umuryango ufite intego eshanu zirimo gusenga no kubakira urugo kuri Kirisitu, kuganira kw’abashakanye, gufashanya kugira ngo ingo zibeho zifite amizero, kurera abana neza mu nzira z’ubukirisitu no mu migenzo myiza no kwamamaza urukundo rw’Imana mu ngo z’abashakanye.
Ni umuryango uhuriza hamwe abashakanye, abibana kubw’impamvu zitandukanye n’abitegura gushyingiranwa, bahura bakajya inama ndetse bagahabwa n’izindi nyigisho z’ubuzima.
Minisitiri Nyirasafari yavuze ko ingo zikenewe atari iz’umuntu ajya gutahamo agatangira kugira amakenga, kandi ubusanzwe Itegeko Nshinga ry’u Rwanda na Bibiliya bihamya Umuryango ariryo shingiro rya byose.
Yavuze ko urugo ruba rukwiye kuba igicumbi cy’amahoro, umutekano n’urukundo kuko iyo “ababyeyi babanye neza babera urumuri abo babyaye, bigatuma uko bagenda bakomokanaho baba abantu bakorera igihugu bagakorera n’Imana.”
Yakomeje agira ati “Kubana ni umushinga ukomeye nk’uko tugira imishinga abantu bakayiga, bakareba niba aniba ari umushinga ushobora kujyana muri banki ukabona inguzanyo. Rwose twe guhubuka.”
Yavuze ko hari ababikoze hambere mu ‘buryo bwa cyimeza’ Imana ikabafasha bigakunda, ariko muri iki gihe kubera n’iterambere, hakenewe ubufatanye kugira ngo abagiye gushaka bategurwe neza bamenye icyo gushaka bivuze.
Yakomeje agira ati “Ntabwo gushaka ari ukuvuga ngo waragumiwe, ngo ni ukuzuza umuhango nk’uko ba mama babikoze ngo ubwo niko bigomba kugenda. Ariko natwe buriya abantu hari ukuntu tutorohera urubyiruko, aragira imyaka makumyabiri n’ingahe, mu giturage ho hari ubwo ngo agira na 19, 20 bati washaje. Ibyo nabyo bigatuma umuntu ashobora kwirukanka.”
“Tukaba dusabwa kubizirikana twese tukabigiramo uruhare, abantu bagategurwa bagasobanurirwa inshingano z’abashakanye, burya ni inshingano umuntu agomba kumva ko agiye kubaka neza azizi.”
Yavuze ko iyo abantu bateguwe neza bakabwirwa uko abantu babana, bitajya bigera aho umuntu akubitwa, ‘ahinduka umuzamu’, ahubwo haba hari umupaka. Gusa ngo igihe kwihangana byanze, amategeko y’u Rwanda yemera ko abashakanye bashobora gutandukana.
Umushumba wa Diyosezi ya Kibungo, Musenyeri Antoine Kambanda, unafite Umuryango mu nshingano muri Kiliziya Gatolika, yavuze ko Kiliziya ifatanyije na leta mu kuzamura imibereho y’ingo kuko ihangayikishije muri iki gihe.
Yashimye Famille Esperance ikomeje kwita cyane ku busugire bw’ingo, avuga ko ari andi maboko Kiliziya yungutse mu kurushaho gusesengura ibibazo no gushaka ibisubizo.
Yasabye ingo gusigasira urukundo rw’abashakanye kuko ariyo sano bafitanye n’Imana, kandi bakarugaragarizanya kuko Imana yagennye ko mu rugo “ariho urukundo rugomba kwisanzura, urukundo rw’abashakanye rukaba ari cyo gicumbi cy’urukundo mu bantu.”
Umubikira Immaculée Uwamariya washinze Famille Esperance, yavuze ko uyu muryango ugamije gufasha abashakanye kubona uburyo bwo gukemura ibibazo kandi bitabahungabanyije, na buri wese akabasha kuzuza inshingano ze mu rugo, byo musingi w’ubwumvikane.
Yagize ati “Twifuzaga kubaka ingo zifite umunezero uhoraho, atari umunezero wo mu bugeni gusa. Ubundi uko umugabo n’umugore bamarana igihe niko n’urukundo rwabo ruba rugomba gukura nubwo batabura guhura n’ibigeragezo.”
Sr Uwamariya yibukije abashakanye ko urugo ari ijuru rito kandi kuri buri umwe, mugenzi we aba ari impano y’Imana akaba n’ubwiza bwayo.
Yakomeje agira ati “Iyo utakibona uwo mwashakanye mo ubwiza bw’Imana muba mwatangiye gutandukira. Niba Isi ishobora gukira, izakizwa n’umuryango, niba igihugu gishobora kuba cyiza, kizagirwa cyiza n’umuryango.”
Ephrem Majyambere na Cecille Uwambayinema bo mu karere ka Gisagara, ni bamwe mu bagaragaje ko bafashijwe na Famille Esperence. Urugo rwabo rwagize ibibazo, umugabo aba ariwe ubanza kwinjira muri Famille Esperance, ibyo yize akajya abishyira ku gapapuro ku meza, umugore yakabona akagasoma.
Icyo gihe ngo urugo rwabo bubatse mu 2004 rwendaga gusenyuka, ariko bamaze kubona inyigisho rurongera ruriyubaka.
Uwambayinema yagize ati “Nabonye inyigisho zimfasha, ariko icyo twasaba ni uko inyigisho zikwiye guhera mu rubyiruko, kuko bamwe bashaka bumva ko bagiye kuba muri paradizo, ariko ntibibuke ko iyo paradizo bagomba kugira uruhare mu kuyubaka,”
Abitabiriye uyu muhango bagize n’umwanya wo gukusanya inkunga yo gushaka aho Famille Esperance izajya ikorera, hakusanywa 262 500 Frw ako kanya, bemera kuzatanga 4 862 000 Frw na $100 ndetse bemererwa no kujya bifashisha icyumba mberabyombi cya ILDP.


text:
Yohana Fransiska yavukiye i Dijon mu Bufaransa, kuwa 23 Mutarama 1572. Yapfushije nyina akiri muto cyane, akomeza kurerwa na se Fremyot wari umujyanama mukuru mu gihugu. Yujuje imyaka makumyabiri avutse, yashyingiranywe n’umusore Kristofori wa Chantal. Babanye neza mu maharo no mu bwumvikane, babyarana abana bane. Mu myaka yose bamaranye n’umugabo we, yashishikariye cyane gutoza abana be imigenzo myiza ya gikristu. Akabaha urugero rwiza yumva misa buri munsi. Yabatoje isengesho, ndetse na we ubwe kandi agatura Imana ibyishimo n’umunezero yari, aflte by’urugo rwe.
Haciye imyaka igera ku munani, urupfu rwabaciyemo icyuho, umugabo we apfa arashwe na mugenzi we bajyanye guhiga mu ishyamba. Ibyo Yohana biramuzonga cyane ariko kuko yari afite ukwemera gukomeye arabyihanganira, akomeza kwiragiza Nyagasani. Nuko buhoro buhoro akomeza kurera abana be, abifashijwemo n’umubyeyi we na sebukwe. Nibwo rero haciye igihe, Nyagasani amuyoboye kuri Fransisko wa Sale, wari umwepiskopi wa Genève. Nawe amubera koko umubyeyi mu byerekeye roho ye, amuyobora inzira y’ubutagatifu.
Mu mwaka w’1610, Yohana Fransiska wa Chantal yiyemeje kwiyegurira Imana, abyumvisha abana be n’ababyeyi bombi. Nuko ajya kwitegura kurema umuryango w’abihaye Imana, yise : uwa «Bikira Mariya ajya gusuhuza Elizabeti» (Abavizitandine). Abagize uwo muryango bakaba abantu bitangiye isengesho kandi bakavura abarwayi. Kuva yamara kurema uwo muryango, yatangiye kugenda ubutaruhuka azenguruka Ubufaransa bwose yubakisha ibigo byinshi by’ababikira b’uwo muryango yaremye. Nyuma y’uko kwitanga gukomeye yamamaza ingoma y’Imana, Yohana Fransiska wa Chantal yaguye i Moulins, kuwa 31 Ukuboza 1641.


text:
ISOMO RYA MBERE
Ibaruwa Mutagatifu Pawulo Intumwa
yandikiye Abanyefezi (Ef 4, 7-16)
Bavandimwe, 7buri wese muri twe yahawe ingabire ye bwite, uko Kristu yayimugeneye. 8Ni cyo gituma mu Byanditswe hari ahavuga ngo “Yarazamutse atumbagira ashoreye imbohe, maze aha abantu ingabire”. 9Kuba yarazamutse bivuga iki, atari uko yabanje kumanuka akagera ku isi yacu ? 10Uwari waramanutse ni na We wazamutse mu bushorishori bw’ijuru, kugira ngo aganze muri byose. 11Ni na We wahaye bamwe kuba intumwa, abandi abaha kuba abahanuzi, abandi abaha kuba abogezabutumwa, abandi abaha kuba abashumba cyangwa se abigisha. 12Nguko uko yatunganyije abatagatifujwe be, anabategurira gukomeza umurimo bashinzwe wo kungura umubiri wa Kristu, 13kugeza igihe twese tuzunga ubumwe mu kwemera no mu kumenya Umwana w’Imana, tukazaba abantu bashyitse bageze ku rugero ruhamye, ruyingayinga igihagararo cya Kristu. 14Ubwo rero ntituzaba tukiri abana basabayangwa, maze ngo twangaranwe n’umuyaga ubonetse wose w’inyigisho ziturutse ku buhendanyi bw’abantu, no ku buriganya bwabo bubayobya. 15Ahubwo nitubaho mu rukundo rutaryarya, tuzakura kandi twiyongere ubudahwema twifatanyije na Kristu utubereye umutwe. 16Ni We uha umubiri wose gutera hamwe mu ngingo nyinshi ziwugize, zikawutunga, zikawucunga, buri rugingo ku rugero rwarwo, akanawuha gukura no kwiyubaka mu rukundo.
ZABURI (Zab 122 (121), 1-2, 3-4a, 4b-5)
Inyik/ Nimuze tujye mu Ngoro y’Uhoraho twishimye !
Mbega ibyishimo nagize igihe bambwiye,
bati “Ngwino tujye mu Ngoro y’Uhoraho !”
None urugendo rwacu rutugejeje
ku marembo yawe, Yeruzalemu !
Yeruzalemu, uri umurwa wubatse neza,
umugi ucinyiye cyane.
Aho ni ho imiryango yose ya Israheli,
imiryango y’Uhoraho iza mu mutambagiro.
Aho ni ho Israheli iza gusingiza Uhoraho uko yabitegetswe ;
ni ho hari intebe y’ukomoka kuri Dawudi,
intebe yicaraho igihe aca imanza.
IBANGONDIRIMBO RIBANZIRIZA IVANJILI (Ezk 33, 11)
Alleluya Alleluya.
Mana yanjye, ntiwishimira urupfu rw’umugome,
ahubwo wishimira ko yahinduka akazibukira imyifatire ye mibi,
kugira ngo abone kubaho.
Alleluya.
IVANJILI
+ Luka (Lk 13, 1-9)
1Muri icyo gihe, haza abantu batekerereza Yezu uko Abanyagalileya bari bishwe na Pilato, maze amaraso yabo akayavanga n’ay’ibitambo baturaga. 2Arabasubiza ati « Mukeka ko abo Banyagalileya barushaga abandi kuba abanyabyaha ? 3Oya ! Ahubwo reka mbabwire : nimuticuza, mwese muzapfa kimwe na bo. 4Cyangwa se ba bantu cumi n’umunani bagwiriwe n’umunara wo kuri Silowe, mukeka ko bazize kuba abanyabyaha kurusha abandi baturage b’i Yeruzalemu ? 5Oya ! Ahubwo reka mbabwire : nimuticuza, mwese muzapfa kimwe na bo. »
6Nuko Yezu abacira uyu mugani ati « Umuntu yari afite igiti cy’umutini cyatewe mu murima we w’imizabibu. Aza kuwushakaho imbuto, ariko ntiyazibona. 7Ni ko kubwira umuhinzi we ati ‘Uyu mwaka ni uwa gatatu nza gushaka imbuto kuri uyu mutini sinzibone. Wuteme nta cyo umaze aha ngaha.’ 8Undi aramusubiza ati « Shobuja, ba uwuretse byibura uyu mwaka, nywucukurire iruhande maze nshyireho ifumbire. 9Ahari kera wazera imbuto ; nutera uzawuteme. »


text:
Gisagara: Abayobozi b’imidugudu barizeza ubuyobozi kuzesa imihigo uko babyiyemeje
Kugirango ibikorwa biteganyijwe gukorwa mu muhigo w’uyu mwaka mu karere ka Gisagara birusheho kunozwa kandi ku gihe, kuri uyu wambere hatangijwe isuzuma ry’imihigo y’abakuru b’imidugudu, aho bahamya ko bazayesa ku kigereranyo cya 100%
Iki gikorwa cyo gusuzuma imihigo mu nzego z’ibanze, kigamije kureba aho imihigo aba bayobozi b’imidugudu basinyanye n’umuyobozi w’akarere mu kwezi kwa munani uyu mwaka igeze, ndetse bagahabwa inama aho bitagenda neza.
Mu murenge wa Save aho umuyobozi w’Akarere yasuzumye, abakozi bo k’umurenge bagaragaje aho ibikorwa by’umuhigo bigeze, abakuru b’imidugudu nabo bakagaragaza uko bawushyize mu bikorwa, bityo hagasuzumwa uko bahuza.
Muri iri suzuma abakuru b’imidugudu batangajeko bafite umuhate wo gukora ibyo biyemeje kandi bagakoresha imbaraga ngo bitungane. Hatangijwe ibikorwa bishya bitari bisanzwe mu mihigo nko gukora ifumbire mu bisimu bya kijyambere (composed) aho biri kwitabirwa cyane ngo kuko basanga iyo fumbire izazamura umusaruro w’ubuhinzi.
Umuyobozi w’umudugudu wa Gasambu uri mu kagari ka Gatoki Ruribikiye Jacques, avuga ko nta kizababuza kugera kubyo biyemeje kuko ubu imihigo bayigize iyabo kuva aho basinyaniye umuhigo n’akarere.
Ati “Kuva twasinya umuhigo imbere y’ubuyobozi bw’akarere twahise twumva uburemere bw’iki gikorwa tubona ko ari ngombwa gushyiramo imbaraga kugirango dutere imbere kandi ntitunatenguhe abatwizeye baduha ubuyobozi, none rero ubu twabigize ibyacu, dushyiramo imbaraga kandi tuzayesa 100%â€
Umuyobozi w’akarere Léandre Karekezi, yongeye gusaba aba bayobozi kudatezuka ku nshingano zabo, kandi bagahora bagenzura ibikorwa byabo kugirango hatagira ibisigara inyuma.
Ati “Ni ngombwa ko ibikorwa byose bigendera hamwe kandi bikagenzurwa buri gihe kugirango hamenyekane ahari imbaraga nke zongerwe bityo ntihagire igikorwa gisagara inyuma, kandi hanakoreshwe imbaraga nyinshiâ€
Iri suzumwa kuri uyu wambere ryakozwe mu murenge wa Mugombwa n’uwa Save, rikaba rikomereza no mu yindi mirenge. Umurenge wa Save muri iyi mihigo ugeze ku kigereranyo cya 85%.
Â
Clarisse Umuhire


text:
Nk’uko uwakoze imodoka, yagennye ibice muri moteur yayo bitandukanye, ibikenera amavuta, amazi, umwuka, kandi iyo kimwe cyashize imodoka ntiva aho ari, niyo igiye iba ishobora gushya! Niko n’umuremyi wacu yaturemanye UMUTIMA!arema n’ikigega CY’IBYISHIMO iyo kirimo ubusa umubiri wose umererwa nabi!
Burya twe tumenya ko dukeneye IBYISHIMO , ariko uwaremye aho bijya niwe umenya URUGERO dukeneye, ibi Dawidi yari yarabisobanukiwe, kuburyo iyo yumvaga IBYISHIMO byakamye;
Yajyaga imbere y’Umuremyi agatega umutima, Imana ikuzuzamo,nkuko umuntu ajyana imodoka bakuzuzamo amavuta!
Nagira ngo nkwibutseko ntawashyira amavuta mu modoka atafunguye aho bayanyuza (reservoir) uko niko n’Umutima wawe ugomba kuwufungurira Imana( yibwire uko umerewe ntacyo usize), ikabona uko yuzuzamo IBYISHIMO.
Dore uko Dawidi yatangaga commande imbere ya nyir’isoko y’ibyishimo
"USHYIRE IBYISHIMO mu MUTIMA WANJYE, Biruta ibyo ku burumbuke bw’amasaka na vino. Nzajya ndyama nsinzire niziguye, Kuko ari wowe wenyine Uwiteka umpa kuba AMAHORO" . Zaburi 4 :8-9
Nyemerera aka kanya ugisoma iri jambo ufate icyemezo cyo gufungura ,umupfundikizo w’umutima umazeho igihe, Nyirisoko Y’IBYISHIMO akuzurize ikigega!
Ntubishidikanye,bikore urebe!
Pastorviva.pcm@gmail.com POWER OF CHANGE MINISTRIES


text:
1
@Kamana, ese kuri wowe nta kosa umugabo agira, byose bituruka ku bagore? Nta mugore muzima ubaho se, nyamara akagira umugabo ukeneye kugirwa izo nama? Umugabo ni ugirwa inama
Ibi mwanditse ni ukuri kandi ni nako byahoze . Umugore akwiye gukundwa no kurindwa , ni inshingano z`umugabo wese wiyemeje gushinga urugo. Gusa rero, abagore b ubu ngo bari mu buringanire . Cyakora njye mbona bicuramye ! Arashaka gukundwa ariko akanaba ingare ! Arashaka kurindwa , ariko akanategeka (muri make , murinde kandi umugaragire nk`umugaragu mwiza , apana umugabo).... Ngaho guca inyuma (ibi kera byari iby`abagabo akenshi. Ubu abagore nabo barakataje . rero mama ngo ni uburinganire ! ) Umunsi abagore basubiye kuba abagore ! Nta mpamvu yo kubwiriza abagabo icyo gukora izaba igihari. Ariko ibintu nibikomeza mu cyerekezo birimo ubu ... ahubwo mwitege akazaza (no matter the amount of preaching comes along) !
1


text:
Rwanda : Umuco mwiza ni ukumenya ko undi afite agaciro n’icyubahiro-Umuyobozi wa Burera
Umuyobozi w’akarere ka Burera atangaza ko umuco mwiza udashingira ku butunzi gusa ngo ahubwo ushingira ku bwubahane, buri wese aha agaciro mugenzi we.
Ubwo hasozwaga icyumweru cyahariwe umuco, tariki ya 23/11/2012, Semabagare Samuel yavuze ko kubahana ndetse no guhana agaciro biramba bikageza ku iterambere kurusha ubutunzi uko bwaba bungana kose.
Agira ati “umuco mwiza ni ukubaha abaturage, umuco mwiza mu banyarwanda ni ukubaha mugenzi wawe, yaba ari umwana, yaba ari ukuze…uwo muco mwiza wo guha buri wese agaciro nibyo biramba kurusha yenda kwibwira ko iterambere rishingiye ku mazu y’ama-Etage(imiturirwa) cyangwa se ku bifaranga byinshiâ€.
Akomeza avuga ko umuryango ushobora kuba ufite amafaranga menshi ariko nta mahoro ufite. Kubera kutubahana usanga abo muri uwo muryango babanye nabi buri wese ari nyamwigenda ho bagakoresha umutungo wabo nabi ndetse ababyeyi badaha n’uburere bwiza abana babo.
Umuryango nk’uwo usanga umugore n’umugabo buri wese ajya muri hoteli ye bagatagaguza maze bagataha bukeye abana babo babuze ubarera. Ayo mafaranga ntacyo yaba amaze kuko kwaba ari ugusenya nk’uko Sembagare abisobanura.
Yongera ho ko imiryango nk’iko iba yarabuze umuco wo gukundana, wo kubahana, wo kwicisha bugufi, wo gushyira mu gaciro, wo gushishoza no kudahubuka.
Sembagare avuga ko kandi ubumwe ari inkingi ikomeye ishyigikira umuco w’abanyarwanda kuko abashyize hamwe nta kintu gishobora kubananira. Abantu bafite ubumwe bagera ku iterambere ryihuse kandi rirambye nk’uko abihamya.
Agira ati “igihugu kidafite ubumwe gishobora kubaka amazu kuyasenya bikaba umunsi umwe. Byose bishingira ku bumwe kandi ubumwe ni umuco nyarwandaâ€.
Sembagare yongera ho ko abanyarwanda bakomora umuco ku bakurambere. Abo bakurambere babanaga neza kandi bakira neza ababagana. Ibyo nibyo bigomba gukomeza kuranga umuco nyarwanda nk’uko abisobanura.


text:
Tariki ya 23/01/2011, muri Paruwasi NYAGAHANGA, habaye umunsi mukuru w’IHURIRO RY’INGO. Wabimburiwe n’Igitambo cya Missa cyayobowe na Padiri Mukuru Paul GAHUTU akikijwe n’abapadiri J. Népomuscène HARERIMANA na Valens NSABAMUNGU. Hari Ubuyobozi bwite bwa Leta bwari buhagarariwe n’Umuyobozi w’Akarere ka GATSIBO, Bwana Anselme Rurangwa, Abahuzabikorwa b’Imirenge ya GATSIBO na NYAGIHANGA, imiryango 615 y’abashakanye n’imbaga y’abakristu.
Kuri uwo munsi ngaruka mwaka, wizihizwa ubusanzwe ku munsi w’Urugo Rutagatifu, imiryango y’abashakanye yakurikiranye amahugurwa y’”Ihuriro ry’ingo” , yongera guhura kugira ngo biyibutse inshingano zabo nk’abashakanye ndetse bafate na gahunda y’umwaka batangiye.
Missa ihumuje, umuryango uhagarariye “Ihuriro ry’ingo” muri Paruwasi Florence NYIRAMUCYO na Emile GISAGARA ubu kubera Ihuriro bakaba bitwa Emile NYIRAMUCYO na Florence GISAGARA basobanuriye abari aho icyo Ihuriro ry’ingo ari cyo, aho ryakomotse n’icyo rigamije. Ihuriro ni “agacaca”, abashakanye bahuriramo bagahana ubuhamya bw’ubuzima bw’ingo bafashijwe n’umusaserdoti. Ingo zigenda neza zikagira inama izicumbagira zimurikiwe n’Ivanjili. Muri ibyo biganiro bibukiranya “Ameza” ane abashakanye bahuriraho: ameza y’Ijambo ry’Imana, ameza y’Igitambo cy’Ukarisitiya, ameza y’ifunguro ritunga umubiri, ameza y’umushyikirano w’abashakanye.
Ihuriro ry’ingo muri Paruwasi NYAGAHANGA ryatangijwe na Padiri Paul GAHUTU mu mwaka wa 2007, nyuma y’amahugurwa yabereye i Byumba yajyanyemo n’imiryango ibiri yo muri iyo Paruwasi. Nyuma y’ayo mahugurwa iyo miryango ibiri yanagiye mu “Ihuriro ry’imiryango” i Kigali ryari ryateguwe na “Communauté de l’Emmanuel”. Bagarutse nibwo hatumijwe ingo zifuza guhugurwa, habanza kuza gusa imiryango 13, ari zo zabaye ku isonga mu itangira ry’Ihuriro ry’ingo muri Paruwasi, ubwo umuryango waturutse mu butaliyani Laura na Giovanni Paracchini bari baje gusura Nyagahanga.
Iryo huriro ryatangiriye kuri Paruwasi, abamaze guhabwa amahugurwa n’abasaserdoti na ya miryango ibiri, nabo bajyanye n’abo bapadiri mu masantrali guhugura indi miryango ku buryo ubu abamaze guhugurwa barenga imiryango 615. Bahuguwe cyane ku rukundo rw’abashakanye, ku burere bw’abana babo, ku kubyara abo bashoboye kurera bifashishije uburyo bwa kamere, ku iterambere ry’umuryango muri rusange, ku bukristu buhamye bushingiye ku isengesho no ku buhamya nyabwo.
Ni muri urwo rwego, abari mu ihuriro batangiye gukorera mu matsinda y’ingo 5 kugera kuri 7 yo kwiteza imbere ndetse baza kugira n’abagiraneza bo mu mushinga MikAn babafashije mu bworozi bw’ihene, bagenda bahererekanya mu ngo 25. Indi mishinga bagezeho ni uguhingirana, kugurirana matola, kwagura no gusukura amazu batuyemo n’ibindi... Ubu ayo matsinda abafasha kwishyura ubwisungane mu kwivuza, kwambara neza dore ko uwo munsi buri mugabo yari yambaye kositimu naho abagore bakenyeye imikenyero itagira uko isa. Abari mu Ihuriro bitabiriye gahunda yo guca nyakatsi, ku buryo abasenyewe bakiri muri nyakatsi ari bane gusa kandi biyemeza ko bagiye kububakira!
Uwo munsi kandi habaye n’itangwa ry’ubuhamya. Umuryango watanze ubuhamya uwo munsi wavuze ukuntu Ihuriro ryabafashije kunagura urukundo rwabo. N’ubwo bashyingiranywe bakundanye baje kunanirana mu mico. Umugabo yavuze ko yari yaragerageje guhunga umugore we ngo yigire mu Bugande kwa bene wabo ariko amayira akamugora. Yageze n’aho ashaka kwiyahura.kubera guhunga intonganya n’imirwano bya buri munsi. Yivugiye ko Ihuriro ryababereye umuti kuko nta mwanya bagifite wo gutongana. Ikibashishikaje ubu ni ukujya inama ngo biyubakire urugo rwabo. Yongeyeho ko ubu begereye umuhanda, inzu yabo yaravuguruwe mu bunini no mu bwiza, ko abana bari mu mutekano! Abari aho bakoma amashyi n’igishyika cyinshi! Barangije ubuhamya bwabo basoje bagira bati: ”Tumaze kumenya Ihuriro amahoro yabaye yose, ubu iyo tugiye kuryama umwe arapfukama undi akamuha umugisha twarangiza tugaha umugisha abana!”
N’uhagarariye ubuyobozi bwite bwa Leta Umukuru w’Akarere ka GATSIBO yahawe ijambo, maze ahagurukana akanyamuneza ashimishijwe n’ubuzima bw’iyo miryango yo mu Ihuriro ry’ingo. Ati:” Hanze aha umuntu wiyumvikanira n’umugore bagafatanya imirimo yose, bavuga ko yarozwe; ubwo burozi butuma wikundanira n’umugore, ntusese umutungo, uwabuha abagabo bose!”. Yaragize ati: “Murakeye! Iyaba ingo zose zagiraga abantu bakeye nk’aba!” Yifuza ko iyo gahunda yagera mu gihugu hose ihereye mu Karere ka GATSIBO. Yasabye abari mu Ihuriro kumufasha muri iyo gahunda, gufatanya n’abayobozi b’Imidugudu n’Utugari gukangurira izindi ngo iyi myumvire”. Ati:” Mukore gahunda y’ibikorwa, icyo muzabura muzatubwire”. Yashoje avuga ko buri rugo rugomba kugira imihigo maze umunsi wo guhiga no guhigura akazatumira Perezida n’abategetsi bakuru bakirebera agashya k’Ihuriro ry’ingo.
Padiri Mukuru Paul GAHUTU yibukije abashakanye imwe mu migambi bagiye bafatira mu mahugurwa: guha umwanya ikiganiro mu rugo, kigamije gufatira hamwe gahunda, gusangira byose, isengesho rikaba umuyoboro w’imigambi y’urugo rwabo, ya meza basobanuriwe agategurwa neza kandi mu bufatanye, maze ibyari umuco wo kurwana kubera umwana wataye ikiyiko, umunyu udahagije mu biryo,… bigacika burundu. Ngo uwiba ahetse aba abwiriza uwo mu mugongo: iyo umwana avutse abona se atera nyina imigeri, na we ahinduka indwanyi, akarwana na bagenzi be ndetse akibwira ko ariko azagenzereza umugore we. Ababyeyi bakwiye kwirinda kuraga iyo mico mibi abana babo. Yibukije abari aho ko umugabo n’umugore ndetse n’abana bagomba kujya bakora inama y’urugo bakaganira ku micungire y’umutungo wabo. Yarangije avuga ko abagize Ihuriro ry’ingo nyuma y’amezi abiri ntawe ugomba kuba akiri muri nyakatsi.
Umunsi washojwe n’ubusabane bwabereye kuri Centre Saint-Augustin. Noneho buri wese akora mu nganzo abwira abandi irimuri ku mutima, barata icyo Ihuriro ryabamariye. HARAKABAHO IHURIRO RY’INGO!!!
Padiri Valens Nsabamungu


text:
Nyampinga Innocente, umukunzi w’umuhanzi Jules Sentore yibarutse imfura yabo batarabana cyangwa ngo bararushinge byemewe nk’umugabo n’umugore nk’uko amategeko ya Leta y’u Rwanda abigena.
Mu ijoro ryo ku itariki ya 17 Mutarama 2015 nibwo Innocente yibarutse umukobwa mu bitaro bikuru bya Polisi ku Kacyiru.
Mu kiganiro Jules Sentore yagiranye na IGIHE, yavuze ko atewe ishema no kuba yitwa umubyeyi w’umwana ndetse ko yiteguye kuzamugenera ibyiza byose akwiriye.
Yagize ati, “Ntewe ishema no kuba mbaye umubyeyi, nubwo umwana wacu tutaramwita izina, rirahari rirateguye kandi si ryo gusa kuko umwana wanjye nzamwima ikibi cyose ariko ntazabura icyiza kimukwiriye”.
Yakomeje asobanura ko ari izindi nshingano abonye ziyongera ku muziki yari asanzwe afite ariko nta kizamuhungabanya ngo kuko ibintu byose ari ukwiha gahunda.
Jules Sentore na Innocente ni kenshi bagiye babihakana ko nta mwana bitegura kwibaruka ariko ntawe utwika inzu ngo ahishe umwotsi, uyu musore yemeye ko babihishaga ku mpamvu zabo bwite.
Jules Sentore ni umuhanzi wakunzwe cyane mu ndirimbo ‘Udatsikira’ ndetse akaba anabarizwa muri Gakondo Group imwe mu matsinda asigasira injyana z’umuco nyarwanda.
Uyu muhanzi yiyongeye kuri bagenzi be basaga 30 bibarutse bibarutse batarashinga ingo.


text:
“Imana ni yo iduhumuriza”
NATALYA n’umuhungu we Aslan w’imyaka 9, bicaye bigunze. Bari iruhande rwa Zarina n’umukobwa we Anzhelika w’imyaka 12. Hafi aho hicaye abandi bantu barenga 1.000 barimo abana n’abantu bakuru, bagoswe n’ibyihebe byitwaje intwaro zikomeye.
Ku wa gatatu tariki ya 1 Nzeri 2004, abana n’ababyeyi bo mugi muto wa Beslan wo muri Alaniya mu Burusiya, bari baramutse bitegura itangira ry’amashuri. Mu buryo butunguranye, abantu bitwaje imbunda n’abiyahuzi babiroshyemo bavuza akaruru kandi barasa mu kirere. Ibyo byihebe birenga 30 byafashe abo abantu bari bahiye ubwoba bibashyira mu nzu y’imikino y’ishuri, maze biyizengurutsa ibisasu.
Uko urugamba rwagenze
Iminsi itatu y’imihangayiko yatangiye igihe abari bagabye icyo gitero n’ingabo za leta barebanaga ay’ingwe. Natalya wigishwaga Bibiliya n’Abahamya ba Yehova, yaravuze ati “nta kindi gihe nigeze nsenga nk’uko nasenze icyo gihe.”
Muri iyo nzu hari hashyushye cyane kuko impeshyi yarimo irangira. Bukeye bwaho, ibyo byihebe byimye ibyokurya n’amazi abo bantu byari byagize ingwate. Ibyo byatumye ku munsi wa gatatu, ni ukuvuga ku wa gatanu, bamwe batangira kunywa inkari no kurya indabo abana bari bazaniye abarimu babo. Natalya yagize ati “hari umwana wari wicaye iruhande rwacu wampaye ikibabi maze nkigabanyamo kabiri, agace kamwe ngaha Anzhelika akandi ngaha Aslan.”
Kuri uwo munsi wa gatatu rwarambikanye. Natalya agira ati “ibisasu byaraturitse nitura hasi, maze ibyotsi bizimanganya ikirere hanyuma batangira kurasana.” Igihe amasasu y’ibyihebe n’abasirikare ba leta yacicikanaga, Natalya na Aslan barakambakambye bava aho hantu. Haguye abantu benshi, ariko umuturage wo muri Osetiya witwa Alan, yarabahungishije.
Ingaruka z’iyo ntambara
Hapfuye abantu benshi harimo abakuru n’abato. Muri bo harimo Anzhelika. Nyuma y’ibyumweru byinshi, mu mugi wa Beslan hari hakirangwa amarira n’umuborogo. Nubwo inzu Natalya yabagamo yari iteganye n’ayo mashuri, Aslan ntiyashoboraga kuhakandagira, ndetse na nyuma yo kubaka amashuri mashya hafi aho. Ntiyashoboraga no gusohoka ngo ajye gukina. Natalya agira ati “twinginze Yehova ngo amufashe kunesha ubwo bwoba.” Nyuma yaho yaje gutinyuka asubira ku ishuri.
Kujya mu materaniro ya gikristo yaberaga ku Nzu y’Ubwami byaberaga Natalya ikigeragezo. Agira ati “igihe cyose nabaga ndi kumwe n’abantu benshi duteraniye mu nzu nto, numvaga ko igiye kugabwaho igitero. Nasengaga nsaba ko bitaba. Nyuma y’aho naretse kujya mu materaniro. Nanone nahanganye n’ikibazo cyo kwibuka ko nubwo narokotse hari benshi bapfuye.”
Uko nabonye ihumure
Natalya agira ati “ndashimira abagize itorero ukuntu bakomeje kumfasha. Buri gihe nyuma y’iminsi itatu, Umuhamya witwa Tatyana yaransuraga. Nyuma yaho yazanye n’undi muhamya witwa Ulyana. Yari umugwaneza, yagiraga amakenga, akavuga atuje kandi yari azi Bibiliya cyane. Yanshimiye ibyo nageragezaga gukora byose, kandi rwose yanteze amatwi.”
“Ubu noneho nshobora kuvuga ibyabaye kuri wa munsi ntafite ubwoba”
Akomeza agira ati “Ulyana yansomeye amagambo intumwa Pawulo yavuze nyuma yo guhura n’ingorane muri Aziya. Ayo magambo aboneka mu 2 Abakorinto 1:9 hagira hati ‘muri twe twumvaga ari nk’aho twari twakatiwe urwo gupfa.’ Nanone yansomeye amagambo ari muri Yesaya 40:31, hagira hati ‘abiringira Yehova bazasubizwamo imbaraga. Bazatumbagira bagurukishe amababa nka kagoma.’ Iyo mirongo y’Ibyanditswe hamwe n’ihumure nahabwaga na Ulyana n’abandi bantu, byamfashije kongera kujya mu materaniro ya gikristo hamwe n’abana banjye. Nubwo bimeze bityo ariko, iyo ndi mu nzu abantu benshi bahuriramo numva ntatuje.”
Zarina yaje kuba Umuhamya wa Yehova kandi ategereje kuzakira Anzhelika igihe azaba yazukiye mu isi nziza, irangwa n’amahoro kandi itegekwa n’Ubwami bw’Imana (Matayo 6:9, 10; Ibyakozwe 24:15). Natalya n’abana be babatijwe mu mwaka wa 2009. Ubu baracyatuye hafi y’amatongo ya ya nzu y’imikino ariko nta bwoba akigira. Natalya agira ati “ubu noneho nshobora kuvuga ibyabaye kuri wa munsi ntafite ubwoba. Imana ni yo iduhumuriza.”


text:
Rosa Dilmé Brugada wavutse ku wa 15 Gicurasi 1933, yitabye Imana ku wa 30 Kanama 2017.
Kuri uyu wa Mbere Impuzamiryango y’abamisiyoneri boherejwe na Papa (Pontifical Mission Societies, PMO) yatangaje ko uyu mumisiyoneri wari uzwi ku kazina ka Mama Rosa yakoraga ibikorwa byo kwita ku batagira kivugira.
Urubuga Lavanguardia rwanditse ko uwo mubyeyi yaharaniraga ko imishinga y’abatishoboye ihera ku batagira kivugira. Kubera uko kwita ku batishoboye, umwaka ushize yabiherewe igihembo kizwi nka Banyoli de l’Any ku nshuro yacyo ya munani.
Umuryango PMO watangaje ko ubwo intumwa zawo ziheruka mu Rwanda muri Gicurasi uyu mwaka, zagize amahirwe yo kuganira na Brugada.
Bagize bati “Yari umuntu udasanzwe, umunyamurava kandi ufasha abandi.Nyuma gato y’uruzinduko rwacu, twumvise ko yarwaye cyane.”
Uwo muryango washimye akazi keza Brugada yakoze mu butumwa yari amazemo igihe mu Rwanda ndetse unihanganisha umuryango we.


text:
Rwanda : Ni byiza kugisha abaturage inama ku bikorwa bibakorerwa
Aya ni amagambo ya Kalisa Narcisse, umuyobozi w’umuryango utegamiye kuri Leta ugamije gukemura amakimbirane mu mahoro (Search For Common Ground).
Kalisa yateruye agira ati “muri rusange, amavugururwa ayo ari yo yose ntashobora gushinga imizi iyo abaturage n’abandi bantu batandukanye bireba batayagizemo uruhare n’ijambo. Yego hari igihe biba ngombwa ko umuyobozi afata icyemezo, ariko biba byiza iyo asobanuriye abaturage kugira ngo babyumve neza, babigire ibyabo.â€
Kalisa akomeza asobanura ko igihe abayobozi bafashe ibyemezo bakanabishyira mu bikorwa batabanje kugisha inama abaturage, hari abahita basakuza bakabyanga. Ibi ni byiza kuko bituma hashakwa inzira y’ubwumvikane hakiri kare. Hari n’ababibona bagaceceka, bidashaka kuvuga ko bose baba babyemeye. Igihe hari abatabyemeye bacecetse rero, hari igihe biba bizavamo amakimbirane mu bihe bizakurikiraho.
Kubanza kugisha inama abaturage mu bikorwa bishyashya bibagenewe rero, ngo bituma biyumvamo ko ari ibyabo bakabyitabira batijana, bakumva bafite agaciro n’ijambo mu bibakorerwa, bakagirira ubuyobozi icyizere. Ibyo bikorwa kandi biraramba, ndetse n’iyo kubigeraho bisaba uruhare rw’abaturage, byoroha kurubona.
Na none kandi, impinduka izo ari zo zose zikenera igihe. Ni cyo gituma mu Rwanda haboneka aho abaturage bahangana n’abayobozi cyangwa bakanga gukora ibyo babasabye bijyanye no kujya mu bwishingizi bw’ubuzima, gutura mu midugudu, guhuza ubutaka hahingwa igihingwa kimwe, … Bisaba rero ko basobanurirwa kurushaho, bakagira n’igihe cyo kwirebera abo izo gahunda zagiriye akamaro, maze buke buke abatarabyumvaga na bo bakazagera aho bakitabira.


text:
Nyamagabe: Amasomo ku banyehuri bagombaga kwitabira ingando yaratangiye
Mu gihe byari biteganyijwe ko mu karere ka Nyamagabe abanyeshuri 1023 bitabira ingando z’abanyeshuli barangije amashuri yisumbuye, abagera kuri 972 nibo bamaze kuhagera gusa.
Ukuriye izi ngano mu karere ka Nyamagabe, Jean Claude Karinijabo, aravuga ko kugeza ubu bagitegereje kwakira abandi banyeshuri ariko kugeza ubu ngo abahageze bo batangiye guhabwa amasomo bagenewe.
Ubwo yatangizaga iyi ngando tariki ya 29/11/2011,  minisitiri Ignace Gatare ushinzwe ubushakashatsi n’ikoranabuhanga muri perezidansi y’u Rwanda yabwiye urubyiruko rwitabiriye izi ngando ko aribo mizero y’ejo hazaza kuko aribo ngufu zisoza gahunda igihugu kiba cyapanze. Yababwiye ko bagomba kugira ubumenyi bwo soko yo kwigenga nyakuri.
Akomeza abasaba ko bagomba kwitabira itorero kuko ariho bigira indangagaciro na kirazira kandi ko ubumenyi bugomba gushingira ku muco wacu kuko ariwo uturanga nk’Abanyarwanda ukadutandukanya n’abandi.
Eric Muvara


text:
Kwibuka 22: ADEPR Paruwasi ya Kicukiro yamuritse urukuta rwanditseho amazina y’abari abakirisito babo babazize Genocide yakorewe abatutsi muri mata 1994
Itorero rya Pentecote ryo mu Rwanda ADEPR Paruwasi ya Kicukiro, mu gikorwa cyo kwibuka ku nshuro ya 22 inzirakarengane zazize Genocide yakoreye abatutsi bamuritse urukuta rwanditseho amazina y’abari abakirisito babo babazize Genocide yakorewe abatutsi muri mata 1994 bagera kuri 36 , ni igikorwa cyabaye kuri uyu wa Gatanu tariki ya 01 Nyakanga 2016.
Umuvugizi wungirije w’itorero rya Pentecote ADEPR Rev Past Tom RWAGASANA
Iki gikorwa cyabanjirijwe n’ijoro ryo kwibuka ryabereye kuri urwo rusengero kuwa kane tariki ya 30 Kamena 2016, aho hibutswe by’umwihariko abari abakirisito b’iri torero 39 bishwe bazize Genocide yakorewe abatutsi , ariko amazina yabashije kumenyekana akaba ari 36, ibi bikaba byagarutsweho Rev Past Tom Rwagasana umuvugizi wungirije w’iri torero, yavuze ko imibare nyir’izina w’abishwe bahasengeraga utaramenyekana , kuri ubu bakaba bagikusanya amakuru kugirango bamenye imibare nyayo, akaba yakomeje avuga ko iyi ari gahunda itorero rya Pentekote mu Rwanda ADEPR rwatangije mu rwego rwo gusigasira amateka y’igihugu, aho buri Paruwasi yose izagira urukuta nk’uru nguru .
Mu butumwa butandukanye bwatanzwe n’abashyitsi bari bitabiriye uyu muhango, bagarutse ku gushima abanyarwanda bagize uruhare mu guhagarika Genocide yakorewe abatutsi muri mata 1994, bari barangajwe imbere n’ingabo za RPA ubu zahindutse RDF zari ziyobowe na Nyakubahwa Perezida wa Repubulika y’uRwanda Paul KAGAME ubutwari zagaragaje, Banashima kandi itorero ADEPR iki gikorwa batangije cyo kwibuka dore ko ngo mu gihe cyashize bamwe mu bakirisito batiyumbaga mo iki gikorwa bumvako ari umuhango wa Gipagani.
Pastor RUZIBIZA Viateur Ushinzwe ibikorwa by’Isanamitima muri ADEPR
Ku birebana n’ubwitabire bw’abakirisito bo muri iri torero rya Kicukiro bwari buri hasi, abayobozi bose bahurije ku cyifuzo cy’uko ko umwaka utaha mu kwibuka, itorero ryagerageza kumekanisha iki gikorwa abantu bakitabira ari benshi, Pastor Ruzibiza Viateur ushinzwe isanamitima muri ADEPR Akaba yaboneyeho gutanga ubutumwa kubatitabira kwibuka agira ati “ Kugirango ushobore kunesha amateka urayambara, ukegera akaba aho ari kurusha kuyahunga, kuko iyo uyahunze uhura n’ingorane udashobora kuvamo, ikindi ushobora kugwa mu cyaha gishobora guhanishwa igihano cyo mu mategeko kandi utabizi, yongeraho ko hari abantu bashobora gupfobya Genocide babizi cyangwa batabizi. Ati “abataje ahangaha nabaha ubutumwa ko ubutaha bazitabira ari benshi kugirango batazagwa mu cyaha batabizi”.
Itorero ADEPR Paruwasi Kicukiro mu bikorwa nk’ibi byo kwibuka rikaba risanzwe rifata mu mugongo abacitse ku icumu batishoboye, aho umwaka ushize wa 2015 bubakiye abantu babiri amazu, imwe mu murenge wa Gahanga indi mu murenge wa Kicukiro, kuri iyi ncuro Bakaba baremeye uwacitse ku icumu utishoboye ariwe Uzamukunda Donatha akaba yahawe ibahasha irimo ibihumbi ijana by’amafaranga y’u Rwanda .
Baremeye UZAMUKUNDA Donatha
Abitabiriye umuhango wo kwibuka


text:
Umutoni Alice ni umuhanzikazi , umuririmbyi w’indirimbo zihimbaza Imana mu Rwanda . Uyu mukozwa ukoresha izina ry’ubuhanzi rya Alice Tonny , benshi bakunze kumwita Big Tonny kubera ubunini bw’umubiri we .
Uyu muhanzikazi ukomeje kuzamura urwego rwe rwa muzika atangaza ko nyuma yo gufasha bagenzi be batandukanye mu majwi bakoresha mu bihangano byabo , nawe aje kugaragaraza imirimo Imana yakoze ndetse n’iyo izakora abinyujije mu ndirimbo.
Aganira n’ibyishimo.com , Alice Tonny yagize ati :” Ntago benshi bari bakumvise indirimbo zanjye cyane , kuko usanga ngaragara mfasha abahanzi bagenzi banjye mu kubikiriza mu majwi , cyangwa nkanaririmbira mu matsinda . Imana yampaye impano yo kuririmba ngo nyikoreshe mu kuvuga ubutumwa bwiza bwa Kristu , niyo mpamvu nanjye nkomeje kuririmba indirimbo zivuga imirimo myiza Imana yakoze ndetse nkanabwira abantu ko amaraso ya Yesu akiza kandi umwemeye aba aciye ukubiri na satani.”
Kuri Alice ngo ikintu cya mbere aha agaciro ,ni ukubona abantu bakizwa ibyaha bitewe nuko indirimbo yaririmbye ubutumwa burimo bwabageze ku mitima.
Abajijwe impamvu iyi ndirimbo ye yayise “ Mfite ijambo “ , Alice yasubije muri aya magambo ati “ Ubundi twese tubayeho kubera ijambo. Bibiliya itubwira neza ngo Imana yaravuze ngo baho tubaho . Mu ijambo ry’Imana niho dusanga ubuzima , ibyishimo , umunezero ,… Iyi ndirimbo rero mba mvuga ko mfite ijambo ry’Imana muri njye kuko niryo rihindura ubuzima , rikampa ibyiringiro byejo hazaza . Ubu nibwo butumwa nageneye abantu b’Imana bari hirya no hino ku isi .”
Alice Tonny yakunze kugaragara aririmba mu bitaramo bikomeye bitari bicye mu Rwanda cyane cyane mu mwaka wa 2014 , nka Rwanda shima Imana 2014 ,…
REBA AMASHUSHO Y’INDIRIMBO YA ALICE TONNY YISE ” MFITE IJAMBO “
Niba nawe ushaka kuduha inkuru cyangwa igitekerezo cyawe , haba ku nkuru twabagejejeho , inkuru ziri mu matorero ,abahanzi ,abakozi b’Imana batandukanye ,… twandikire kuri : info@ibyishimo.com. Komeza kuba ijisho rya rubanda ukoresheje ibyishimo.com . Imana iguhe umugisha .
Kanda hano Ukomeze udukurikirane kuri Facebook yacu maze uhite ukora Like bizajya bikorohera guhita ubona amakuru yacu muburyo bwihuse
RENE — HUBERT


text:
Bamwe mu baturaye Umudugudu w’Agasenga mu Kagari ka Bushobora mu Murenge wa Remera, baravuga ko inka 15 za Girinka zarigishijwe n’abayobozi mu myaka 3 gusa.
Bavuga ko abayobozi bagiye baza mu baturage bakabambura inka bakazigurisha bagatwara amafaranga yazo, aho kuziha abandi baturage batishoboye kugira ngo zikomeze kororoka.
Kalisa Claude (izina twamwise) avuga ko inka yahawe yabyaye inyana, avuye guhinga asanga iyo nyana yavutse abayobozi bayitwaye.
Avuga ko bamubwiye ko iyo nyana yatwawe na perezida w’ubudehe mu mudugudu, ategereje kureba niba hari iumuturage bayiha araheba ahubwo nyuma aza kumenya ko bayigurishije.
Umukecuru witwa Mukamana Speciose (izina twamwise) we avuga ko abashinzwe ubudehe baje bagurisha inka ye, bayigurisha ibihumbi 70 bamuhamo ibihumbi 20 andi barayagabana.
Mukamana mukecuru yagize ati: “Inka barayimpaye ndayorora nyimarana iminsi noneho iza kwanga kwima, ushinzwe ubudehe mu mudugudu araza ambwira ko abamukuriye bamusabye ko yayigurisha maze arayigurisha ampa ibihumbi makumyabiri ayandi arayatwara kandi urumva ko nibura bari bakwiye kuyigurisha bakanguriramo indi nkayorora.”
Bamwe bashinzwe ubudehe muri uyu mudugudu bavuga ko inka zanyerejwe na perezida w’ubudehe, kandi ko yakingirwaga ikibaba n’umuyobozi w’umudugudu na gitifu w’akagari.
Abagize komite y’ubudehe muri uyu mudugudu, bavuga ko inka zagiye ziburirwa irengero bazibaruye basanga zigera ku nka 15, babimenyesha umurenge ariko ntiwagira icyo ukora.
Nyuma yo gutanga ayo makuru ahubwo ngo byabaguye nabi kuko uhagarariye ubudehe yababwiraga ko bizapfa ubusa kuko mu byo akora byose atajya akora ikosa ryo kurya wenyine.
Mukunzi Eric (izina twamwise) uri muri komite y’ubudehe akaba n’umwe mu bakoze urutonde rw’inka zanyerejwe yabwiye Izubarirashe.rw ati “Muri girinka abayobozi icyo bakora ni uguhuza umugambi, bamara guhuza umugambi umuntu yakwitura inka bakayitwara bitewe n’uko bahuje umugambi inka ikaburirwa irengero kandi nta muturage bayihaye, bamwe mu bayobozi bahuza umugambi harimo perezida w’ubudehe mu mudugudu, umuyobozi w’umudugudu na gitifu w’akagari iyo bashatse kuyinyereza nta muntu wabavuguruza.”
Ndayisenga Jean Claude wahoze ari Umunyamabanga Nshingwabikorwa w’Umurenge wa Remera kuri ubu wimuriwe kuyobora Umurenge wa Gasange, ari na we bavuga ko bashyikirije urutonde rw’inka zanyerejwe ariko ntaze gukurikirana iki kibazo nk’uko yari yabibizeje, avuga ko ko iki kibazo atacyibuka.
Abayobozi batungwa agatoki banze kugira icyo bakivugaho, kuko ngo batemerewe kuvugana n’itangazamakuru, basaba umunyamakuru kuvugisha gitifu w’umurenge.
Mukamana Marceline, Umunyamabanga Nshingwabikorwa mushya w’Umurenge wa Remera, avuga ko iki kibazo yamaze kukimenya akaba arimo kugikurikirana.
Yabwiye Izubarirashe.rw ati: “Icyo kibazo twarakimenye turimo kugikurikirana twakoze inama n’abaturage hari andi makuru tukirimo gukurikirana.”
Umuyobozi w’akarere ka Gatsibo wungirije ushinzwe iterambere ry’ubukungu, Manzi Théogene, avuga ko iki kibazo atari akizi ndetse akaba agiye guhita agikurikirana.
Avuga ko muri rusange mu karere ka Gatsibo higeze kugaragara amakosa mu micungire y’inka zatanzwe muri gahunda ya girinka, hakaba hari abayobozi b’utugari basezeye ku kazi kubera ayo makosa, abandi bagategekwa kuzishyura.
Yagize ati “Hari amakosa yigeze kubaho abayobozi bamwe barabihanirwa, hari abayobozi b’utugari basezeye hari n’abishyuye inka bari baranyereje, ibyo ndabikurikirana nibiba na ngombwa twoherezeyo itsinda kugira ngo ribisuzume.”
Ubwo yasozaga Itorero ry’Abajyanama b’Uturere n’Umujyi wa Kigali, Perezida Kagame aho yanenze abayobozi barya ibigenewe abakene, cyane muri gahunda ya Girinka na VUP.
Yanenze abayobozi bajya mu nsengero bakaririmba “wababona ukagira ngo ni abamarayika” ariko basohoka mu rusengero bakarya utwabo bakarenzaho n’utugenewe umuturage.
Yagize ati “Ndabibona aho mba nagiye hose umuturage ati ndakennye ndapfuye bari banshyize ku rutonde ngiyeyo nsanga umuyobozi runaka yarayitwariye [inka yari ingenewe]! Uriya muntu udafite aho arara icyo cyaha muzagikizwa n’iki?”
Yunzemo ati “Njya mbona muvuga ngo murasenga mujya mu misa muririmba mwatwawe, ariko warangiza ukajya kwambura umuntu udafite n’urwara rwo kwishima! Icyo ni ikinyoma kibi kandi ni ikinyoma utakizwa n’amahugurwa nk’aya muvuyemo.”
Soma:
Perezida Kagame yihanangirije abayobozi barya utwabo bakarenzaho n’utw’abo bayobora


text:
Ese hari ubuzima nyuma y’ubu? Ese uburyo tubayeho bugira ingaruka ku buzima bw’iteka ryose? cyangwa se tunywe, turye kuko ejo tuzapfa? Ibi ni ibibazo dukwiye kwibaza twese mu ngeri zose turimo. Imana irifuza ko tubaho ubuzima bufite intumbero. Bibiliya itubwira guhanga amaso Yesu kandi uwo Yesu yicaye iburyo bwa Se mu ijuru; ibi bivuze ko intumbero yacu ikwiye kurenga ubuzima tubayeho ku isi; ikaba iyo kuzabana na Yesu iteka ryose.
Mose muri Zaburi yagize ati: iyo umuntu arambye ageza ku myaka 70, uwarambye cyane akageza 80 nuko asaba ngo tugire ubwenge bwo kubara iminsi yacu; tugire imitima y’ubwenge, mu yandi magambo imitima ifite icyerekezo.
Yesu aza, yahinduye urupfu umuryango utugeza mu bwami bw’Imana. Impamvu abakristu tukirwana intambara zimwe za zimwe tutari dukwiye kurwana mu isi turimo n’uko akenshi tuba twatakaje icyerekezo cy’Iteka ryose, ahubwo tugatumbira ubuzima bugufi bwo muri iyi isi.
Pawulo we yagize ati: “kubaho kwanjye ni Kristu kandi no gupfa ni inyungu…” yari yarasobanukiwe ko urugendo hano ku isi ari urw’igihe gito cyane kandi ko imibabaro turugiramo idakwiye kugereranwa n’ubwiza tuzahabwa mu buzima bw’iteka ryose.
Dukwiye gutumbera Yesu kuko ariwe banze ryo kwizera kandi urupfu ku bizera ni umuryango utwinjiza mu buzima bw’iteka ryose aho tuzabana na Yesu ubuziraherezo.
Ubuzima bwa hano mu isi twabugereranya no kugendera muri bus (bisi) utazi aho n’igihe izahagarara. Umushoferi wayo ni we ufite ububasha bwo guhagarara igihe abishakiye akakuvanamo ugeze aho agomba kugera (umunsi w’urupfu rwacu). Uburenganzira bwo kubona ijuru tubuhabwa n’#ubusabane dufitanye n’Imana twagereranya n’umushoferi w’iyi bus.
Bavandimwe, reka tugire ibyiringiro by’ijuru kuko Yesu Kristu yazutse. Ubuzima turimo ubu nibwo budutegurira uko tuzabaho iteka ryose. Kandi uburyo n’igihe cyo kuvira muri ubu buzima si ibyacu ahubwo biri mu maboko y’Imana idukunda.
#Ibyanditswe: Abaheburayo 12:1-2 / Zaburi 90:10,12 / Umubwiriza 3:1-7 / 2Abakorinto 4:16-18 / Yohana 14:1-6 / Abaroma 8:18-25
Ev. Lambert BARIHO ( Omega Church)


text:
Ese wowe ni iki cyaba kigukurura ku bahungu muri rusange cyangwa ku mugabo wishakiye ku buryo wumva amarangamutima yawe akwemeza kumukunda?
Urubuga slate.fr rwabajije ibibazo abakobwa tandukanye bagenda batanga ibibakurura kurusha ibindi ku gitsina gabo.
Mu byagaragaye, indoro y’umusore akenshi iba igaragaza icyo ashaka ikunze gukundwa n’abakobwa benshi. Ariko akenshi ngo biba byiza iyo ndoro itabeshya ni ukuvuga igaragaza ibiri mu musore cyangwa umugabo.
Ikindi abakobwa bakunda ngo ni abasore banini bafite n’amazuru manini cyangwa aringaniye kuko akenshi bahita biyumvisha ko umuntu munini aba ashoboye gukora, kandi yanarinda umukunzi we.
Umusatsi utari irende cyane na wo ni kimwe usanga abakobwa bakunda kandi bakanakunda umuhungu usabana kandi udapfa kurakazwa n’ubusa.
Dukomeje ku myitwarire, umuhungu utuma abantu bose bamwitaho nk’umuhanzi cyangwa umunyacyubahiro kandi akaba anafite ijwi ryiyubashye.
Kubera ko abakobwa benshi bakunda gusohokanwa, hari n’abandi bakunda abasore babasohokana maze bakabashimisha nko muri week-end, cyangwa mu yandi ma-sorties.
Hari kandi abandi bakunda umusore cyangwa umugabo ukunda kwitegerezanya ubwuzu ibice byabo by’umubiri bitandukanye nk’amabere, amabuno, cyangwa mu maso.
Hari n’abandi bakururwa n’ubumenyi bw’umusore; ni ukuvuga amagambo yuzuye ubwenge haba mu buzima busanzwe cyangwa se no mu bumenyi bwo mu ishuri.
Kuba tuvuze ku byo abakobwa babona ku bahungu ntibivuze ko abahungu bo ntabyo babona ku bakobwa bibakurura kuko bimwe muri ibi babihuriraho. Kandi akenshi abahungu bo bakunze gukururwa n’isura nziza cyangwa imiterere myiza y’umukobwa mbere yo kumenya neza umukobwa.
Categories: None
Oops, you forgot something.
The words you entered did not match the given text. Please try again.


text:
Byagarutsweho kuri uyu wa Gatanu, tariki ya 14 Ukwakira 2016, ubwo hatahwaga ku mugaragaro ibikorwa birimo amazi meza n’ingemwe z’imbuto y’icyayi byagenewe abaturage biturutse kuri uru ruganda n’abafatanyabikorwa barwo barimo Ikompanyi yo mu Bwongereza irangura icyayi ikanagicuruza yitwa Tea Taylor’s of Harrogate.
Umunyamabanga Nshingwabikorwa w’Akarere ka Nyamagabe, Jean Pierre Nshimiyimana yavuze ko ibikorwa bya Kitabi Tea Factory ari bimwe mu bifasha Akarere kwesa imihigo kiyemeje yo guteza imbere abaturage.
Yagize ati “Ndagira ngo nshimire uruganda ‘Kitabi Tea Factory’ ndetse na Rwanda Mountain Tea kuko ibikorwa bakora nk’iki cyo kugeza amazi meza ku baturage ndetse no kubaha ingemwe, byinjira muri gahunda zisanzwe zo guteza imbere abaturage bacu, kuko amazi ni ubuzima atuma haba ubuzima bwiza”.
Amazi meza yahawe abaturage bo mu Mudugudu w’Uwurunazi n’uw’Uwabumenyi afite ubushobozi bwo guhaza imiryango 350 igizwe n’abantu basaga igihumbi.
Naho ingemwe z’icyayi zagenewe abahinzi zigera kuri miliyoni n’ibihumbi magana atanu, zikaba zizahingwa kuri hegitari zisaga 100, ndetse n’abahinzi bafite icyayi gishaje bazahabwa ingemwe nshya zo gutera, kugira ngo bagure ubuhinzi bwabo babone amafaranga, kuko ubusanzwe agace batuyemo ahanini keramo icyayi gusa, kubera ubutaka bwaho busharira.
Umuyobozi wa Kitabi Tea Factory, Jean H. Mutabazi, avuga ko nk’uruganda bahisemo gukorana neza n’abahinzi b’icyayi, kubafasha guhinga kinyamwuga, ndetse no kubagezaho ibikorwa by’amajyambere.
Ati “Hari ibikorwa byinshi tugeza ku bahinzi b’icyayi, icya mbere ni iki cyo gutubura ingemwe kugira ngo bagure ubuso bahingaho, ikindi ni ukubagezaho amazi meza ndetse no kubaha inka zo korora kugira ngo biteze imbere kandi babone akamaro ko guhinga icyayi.”
Kugeza ubu uruganda Kitabi Tea Factory rumaze guha abahinzi inka zigera kuri 50, kandi zimwe zamaze no kubyara ku buryo bagenda boroza n’abandi.
Ubusanzwe Kitabi Tea Factory ni rumwe mu nganda esheshatu za Rwanda Mountain Tea Ltd zihinga zikanatunganya icyayi. Uruganda rwa Kitabi rukaba rukunze kuza mu nganda za mbere zigira icyayi kiryoshye kandi gikunzwe ku masoko yo mu Rwanda, muri Afurika no mu bindi bihugu byo hakurya y’amazi magari.
Abahinzi b’icyayi bahawe umukoro uzabageza ku iterambere rirambye
Nyuma yo kugezwaho ibikorwa birimo amazi meza hafi yabo, ndetse n’ingemwe z’icyayi bazatera, abahinzi b’icyayi bo mu Mirenge ya Kitabi, Tare n’Uwinkingi mu Karere ka Nyamagabe, bagaragaje ibyishimo, ariko ubuyobozi bwa Rwanda Mountain Tea bubaha umukoro uzabageza ku iterambere rirambye.
Niyibizi Bonaventure wari uhagarariye Rwanda Mountain Tea Ltd yasabye abahinzi b’icyayi gufata neza ibikorwa bagezwaho no kubibyaza umusaruro kuko aribyo bizabageza ku iterambere rirambye.
Yagize ati “Aya mazi muyafate neza, mugire isuku muri byose, ku mubiri no mu rugo kuko kugira ubuzima bwiza nibyo by’ibanze kandi nibwo muzagera ku iterambere rirambye. Mwitabire guhinga icyayi mubone amafaranga kandi ibikorwa nk’ibi mujye mubifata neza abana n’abuzukuru banyu bazaze babisanga.”
Abahinzi barabyinira ku rukoma
Bamwe mu bahinzi b’icyayi bo mu Mirenge ya Tare, Kitabi n’Uwinkingi baganiriye na IGIHE, bavuga ko kuva batangira gukorana na Kitabi Tea Factory, inyungu bakura mu cyayi yiyongereye kuko bagezwaho n’ibindi bikorwa by’iterambere.
Umwe muri bo witwa Violette Musabyimana yagize ati “Bampaye inka ku buryo mbona ifumbire ndetse n’abana bakanywa amata. None batuzaniye n’amazi meza, mbese ndabona ari iterambere gusa. Icyo ngiye gukora ni ugukomeza guhinga icyayi ku bwinshi”.
Umuterankunga yashimye imikorere y’uruganda yizeza gukomeza ubufatanye
Ian Brabbin, Umuyobozi w’Ikompanyi yitwa Tea Taylor’s of Harrogate ikorera mu Bwongereza, ikaba n’umuterankunga n’umuguzi w’icyayi cya Kitabi yavuze ko yishimira uburyo imikoranire yabo na Kitabi Tea Factory igenda irushaho kuba myiza, yizeza ko bazakomeza ubufatanye, by’umwihariko mu guteza imbere abahinzi.
Ati “Kitabi ni ahantu hakomeye cyane kuri twe kuko icyayi cyaho ni kimwe mu bya mbere bikunzwe ku Isi, kandi cyiza cyane. Bityo rero tukaba tubona imikoranire yacu itagomba kugarukira gusa ku kugura icyayi, ahubwo dufatanya no mu bikorwa byo guteza imbere abahinzi nko kubagezaho amazi meza n’ibindi, kandi ndabizeza ko bizakomeza”.
Kitabi Tea Factory ni uruganda ruhinga rukanatunganya icyayi, ruherereye mu Mudugudu wa Kintobo, Akagari ka Kagano, Umurenge wa Kitabi, mu Karere ka Nyamagabe. Ruhinga icyayi ku buso bugera kuri hegitari 950, naho abaturage bakorana narwo nabo bagahinga kuri hegitari zigera kuri 900.
Buri mwaka Kitabi Tea Factory ishyira ku isoko ibiro by’icyayi bigera kuri miliyoni ebyiri. Intego akaba ari ukongera umusaruro ariko bikajyana no gukomeza kucyitaho ngo kigumane isura nziza n’uburyohe gifite byishimirwa n’abanywi bacyo.
Amafoto: Mahoro Luqman


text:
Sunday, March 5, 2017
ABAKURIYE ITORERO RYABADIVANTISTE BARAHIRIYE GUKORERA INGOMA KALINGA BARENGANYA ABANYARWANDA
Byakuwe muri RIVER SEBEYA NEWS
Mu Itorero ry’Abadivantisiti haravugwa akarengane bikekwa ko gashingiye ku irondakarere nirondakoko. Aho abahutu bakomeza gushinyagurirwa no gutotezwa biturutse kubayobozi bakuru bitorero ryabadventistes bahano mugihugu cyu Rwanda. Nibintu bimaze imyaka myinshi kuva nambere yintambara yatejwe nabatutsi bari bibumbiye mumutwe FPR ko itera abantu bayoboraga imyanya ikomeye mubavendesi nka Pasteri Amos Rugerinyange wari president wa filidi ya Kigali, Amon Iyamuremyi wari umuyobozi mukuru muri union hano i Kigali nabandi benshi tutiriwe tuvuga amazina bakomeje kugaragaza kubogamira kubwoko bwabo bwabatutsi kurusha uko babogamira kumana bagenda babwira abaturage ko ariyo bakorera. Nkuko bimaze imijnsi bivugwa mubinyamakuru hirya nohino ndetse no mukinyamakuru cya FPR Inkotanyi gikorera DMI murusengero rwabavendesi akarengane kamaze gusumba iseseme. Niyompamvu tugizengo tubagezeho kamwe muri ako karengane cyane cyane gakorwa nabayobozi babatutsi bayobowe numukuru witorero ryabavendesi ariwe Pasteri HESRONI BYIRINGIRO akaba anariwe President wa Union yabadeventist bahano mu Rwanda.
Iri rondakarere nirondakoko rero rimaze imyaka myinshi murin0o torero ariko ryagize ingufu zikabije aho Abatutsi bafatiye ubutegetsi hano mu Rwanda maze abayobozi bose babahutu bakabirukana mugihugu abandi bagafungwa abatabarabashije kwicwa bakabaheza mumashyamba cg se bakabohereza muntara zikitumva ingoma ahantu hatarakozwa ikirenge numuntu aho niho bohereje abahutu babanyabwenge nkuko bigenda bigaragara hano mugihugu cyacu. Nkuko bimaze imins ibuvugwa mubinyamakuru byinshi hano mu rwanda abayobozi benshi babapasteri babavendesi bakomeje gukorerwa irondakoko nirondakarere nkuko bamwe mu bari abakozi b’iryo torero bakomoka mu Ntara y’Amajyepfo namajyaruguru bakomeje kubigirirwa.
Mbere yuko tubamenyesha ayo makuru rero turagirango tubabwire amwe mumateka yuyu mugabo.
Pasterri Hesroni numukwe wa Pastor Mbangukira Seraya, Uyu pasteri Seraya akaba ari umuntu waranzwe nukuri akaba umupasteri wakundaga kugendera mukuri. Akaba yaraziraga ko yashigikiraga abapasteri babahutu. Aba batutsi rero bose bagiye bafashanya cyane kuburyo baheje abandi bapasteri babahutu. Urugero ni Pasteri Seraya yafashe Bwana JEROME HABIMANA wabaga mugihugu cya Amerika maze amushira muri division mugihugu cya Kenya aho yabaye umufashawe ariko gahunda yarihari nuko yashakaga ko namara kuhava azahasiga undi mututsi. Bwarakeye biraba kuko SARAYA amaze kuva muri division yasizeyo igisambo bita JEROME HABIMANA kugirango kugumye gikine politiki ya gitutsi yokwangisha abahutu mugihugu cya Kenya cyane cyane mubadventistes. Ubusambo bwa JEROME bwo turaza kubugarukaho muzindi nkuru ziki kinyamakuru cyacu.
JEROME HABIMANA ARI IMUDENDE
Nubwo uyu mugabo rero yasanzqwe no gusahura abadeventiste ntibyamubujije kugumya kubona imyanya yohejuru kuberako ari umututsi kandi abiheshejwe na Seraya,
Mumakuru amaze iminsi atugeraho nuko abakozi barimo aba Dogiteri (Docteurs), abapasiteri (Pasteurs) Abarimu, abari abacungamutungo n’abandi, bavuga ko bahagaritswe ku mirimo ya bo mu buryo bunyuranyije n’amategeko, dore ko bamwe nta mabaruwa abahagarika ku kazi barabona kandi hashize imyaka isaga itanu barirukanywe. Kandi abesnhi muraba barenganijwe nabo mubwoko bwabahutu bazizwa ko ari abahutu abandi bazizwa ko bashobora kuba barize cyane
kuva aho rero iri Torero riboneye umuyobozi mushya, Pasiteri Hesron Byiringiro ibintu byagiye rudubi kuko ubwikanyize ubwikubire nurutoto nibyo byakomeje kuranga uyu mupasteri. Akenshi mumanama ngo ajya acurira abahutu ngo ese muba murarirka ayo mazuru ntabwo muziko akanyu kabarangiranye ko mwatsinzwe ruhenu.
Muminsi shize muri bamwe mubapasteri bajijwe ko ari abahutu bakanafungishwa nabapasteri babatutsi bakuriwe nuyu mugabo kandi akabifashwamo na bwana Jerome numupasteri ufunzwe witwa Pasteri Jack sezibera. Muminsi ishize umugorewe wa Jack Sezibera yarapfuye ariko ntiyigeze abona amahirwe yo kujya guhamba umugore kandi mubyo aregwa byose nuko ari umuhutu.
Indi nuko Mu mwaka wa 2002, Pasiteri Eliphas Nsengiyumva yahawe buruse (Bourse) yo kujya kwiga icyiciro cya gatatu n’icya kane muri Kaminuza ya “Newbold College” mu Bwongereza. Itorero ry’Abadivantisiti b’umunsi wa Karindwi mu Rwanda ryagombaga kumwishyurira 50%, iyi Kaminuza yagombaga kwigamo na yo ikamwishyurira 50%, ariko Itorero ngo ntiryubahirije ibyo ryasabwaga guhera mu mwaka wa 2007. Nsengiyumva yagize ati “Mu mwaka wa 2007 nagarutse mu Rwanda kongeresha Viza, kugirango nsabe n’amafaranga y’ishuri n’urwandiko rw’umukoresha wanjye (Rwanda Union recommandation letter), umuyobozi w’Itorero ry’Abadivantisiti mu Rwanda Pasiteri Hesron Byiringiro wagombaga kubimpa arabinyima.”
Akomeza agira ati “Yarambwiye ngo nintegereze azampa igisubizo, guhera mu mwaka wa 2007 kugeza uyu munsi nta gisubizo arampa, naramwandikiye nararushye. Nandikiye urwego rwa “Division” muri Kenya, na bo bamwandikira bamusaba kumpa ibisabwa nkajya kurangiza amasomo, arangije arambwira ngo si bo bamutegeka.” Nsengiyuma akomeza avuga ko yamaze imyaka 7 yaratandukanye n’umuryango we, kuko yari yarawusize mu Bwongereza akabura uburyo bwo gusubirayo, ibi ngo bikaba byaragize ingaruka zikomeye ku bana be, kuko byabateye ihungabana, bikaba byemezwa n’impapuro za polisi n’iza muganga bo muri icyo gihugu. Asanga azira inkomoko ye…Kuba nta kosa rifatika abona yakoze, bituma Nsengiyumva akeka ko azira kuba yaroherejwe kwiga n’uwo Pasiteri Byiringiro yasimbuye, no kuba akomoka mu Ntara y’Amajyepfo, ibi akabihera ku kandi karengane kakorewe abo bakomoka mu Ntara imwe.
Nsengiyumva ati “Njye mbona nzira ko ndi uwo mu Majyepfo, kuko nkomoka mu Karere ka Nyanza, ikindi nari naroherejwe kwiga na nyakwigendera Amon Rugerinyange (Wahoze ari umuyobozi w’Itorero ry’Abadivantisiti b’Umunsi wa karindwi mu Rwanda) ari na we Byiringiro yasimbuye.” Nsengiyumva akomeza asaba kurenganurwa n’inzego zibifitiye ububasha, agasubizwa mu kazi cyangwa akirukanwa mu buryo bukurikije amategeko, ariko agahabwa ibirarane by’imishahara ye, dore ko asanga akiri umukozi mu gihe cyose atigeze ahabwa ibaruwa imwirukana. Nsengiyuma yongeraho ati “Bampe n’indishyi z’akababaro, kuko maze imyaka 7 nicaye kandi narize nzi ubwenge, iyo batanshyiraho amananiza, ubu nari kuba narabonye Doctorat yanjye nkaba naratangiye gukorera Itorero n’Igihugu.”
Undi Muntu uvugwaho kuzengereza abapasteti babadventist babahutu bo mukarere nuwitwa Pr Jerome Habimana akaba ari na Umubitsi wa EAST AND CENTRAL AFRICAN DIVISION. Uyu mugabo wicajwe kuntebe namwene wabo wumututsi ariwe Pastor Hesron Byiringiro yamaze abahutu bose bo muri Congo agenda abakura mumatorero meza no mu myanya myiza akishiriraho benewabo babatutsi abandi akaboherezaho imitwe yabarwanyi babatutsi irimbanyije kugirango zibice.
Nguyu Pasteri JEROME HABIMANA arimo kuvugira mugiterane.
..
Pasiteri Paul Ndagijimana, woherejwe n’Itorero mu 2006, ngo ajye kwiga icyiciro cya gatatu cya Kaminuza mu bijyanye n’ubumenyamana (Master’s Degree in Theology) muri “Adventist University of Africa”, Kaminuza yo muri Kenya, akaba akomoka mu Karere ka Ruhango. Pasiteri Ndagijimana avuga ko mu kwezi kw’Ukuboza 2008, umuyobozi w’Itorero ku rwego rw’Igihugu Pasiteri Hesron Byiringiro, yamuhagaritse ku kazi agambiriye kumuhagarikisha ku ishuri, ariko yiyemeza kwiyishyurira amafaranga yari asigaye kuko yari anasigaranye amasomo make.
Gusa ngo arangije amasomo, bamwimye impamyabumenyi, bamubwira ko umuyobozi w’Itorero ry’Abadivantisiti mu Rwanda yabyanze, bityo kugirango ayibone bikaba bisaba ko abanza kuzana icyitwa “Fresh Recommandation”, yagombaga guhabwa n’Itorero. Ati “Nagerageje uko nshoboye ngo mbone ibyo nasabwaga, ariko Pasiteri Byiringiro ambwira ko ntayo nzabona.” Ubuyobozi buvuga ko Ndagijimana yataye akazi. Mu ibaruwa IGIHE ifitiye kopi, ubuyobozi bw’Itorero ry’Abadivantisiti mu Rwanda, bwandikiye Minisiteri y’Uburezi buvuga ko Pasiteri Ndagijimana yanze kujya gukorera aho yoherejwe.
Muri iyo baruwa, ubuyobozi bw’Abadivantisiti buvuga ko Pasiteri Ndagijimana yimuriwe gukorera ahandi kimwe n’abandi bakozi, ariko Itorero rigatungurwa no kuba yaranze kujya yo, akamara amezi arenga 9 atari mu kazi. Muri iyo baruwa bakomeza bagira bati “Ibyo ni byo byaje kuba intandaro yo kubona ko umusaruro Itorero ryari ryiteze ku masomo y’iyobokamana ryari ryaroherejemo Paul nta musaruro kuko gukorera Imana yewe na Leta n’ahandi hose bigendana iteka no kumvira, cyane cyane ko twe twabonaga uko kwimuka ari we kwafashaga mu masomo ye ”Nguyu Pasteri JEROME NAHIMANA. Akiri mwishuri i mudende aho yanekeraga umutwe wa FPR.
Ariko Pasiteri Ndagijimana afite inyandiko zihamya ko muri icyo gihe Itorero rivuga ko yari yarataye akazi, yari akarimo, aho afite na Kopi za raporo yagiye atanga. Ako karengane avuga ko yakorewe ahagarikwa ku kazi, kageretseho kumuhimbira ko yakanze, akavuga kandi ko byose atazi aho bituruka, bituma akeka ko yaba azira ko akomoka i Gitwe mu Karere ka Ruhango nk’uko abyivugira akanongeraho ati “Ubona ko ari ibintu by’ubugome no guhimana gusa.” Jerome Gasasira we ni uwari ushinzwe umutungo (Tresorier), akaba akomoka mu Karere ka Ruhango. Na we avuga ko yirukanywe mu buryo budasobanutse, ati “…umuyobozi dufite ubona ko afite gahunda yo kwigizayo abantu bose bo mu Majyepfo by’umwihariko uwo aziko yize.”
Abel Habiyambere na we yari umubitsi w’Itorero ry’Abadivantisiti mu Rwanda, akaba n’umuvugizi w’Itorero wungirije. Akomoka mu Karere ka Nyanza, akaba atangaza ko ari byo yazize, dore ko ngo yahagaritswe mu kazi mu buryo bw’amaherere. Yagize ati “Tariki ya 31 Ukwakira 2014, twari mu nama Nairobi, Pasiteri Byiringiro ategeka ko bica urugi rw’ibiro byanjye (i Kigali), icyo gihe inama yo kunyirukana mu kazi yari itaraterana, kuko inama impagarika yateranye tariki ya 6 Ugushyingo 2014.” Habiyambere akomeza yemeza ko ibyo byose byatewe n’uko akomoka mu Majyepfo, kandi akaba yarabuzaga Pasiteri Byiringiro gutagaguza umutungo w’Itorero, nyuma y’aho atangiye ikibanza kiri mu Karere ka Gasabo mu Murenge wa Ndera, agitangiye ubuntu kandi cyaravuye mu mvune z’abizera.
Samuel Bugingo akomoka mu Karere ka Ruhango, yari umwarimu mu ishuri rya “Gitwe College” yoherejwe n’Itorero kwiga muri Kaminuza ya Mudende, biteganyijwe ko azasoza amasomo ye agasubira mu kazi nk’uko amasezerano yagiranye n’ubuyobozi bw’Itorero abivuga. Ariko ngo asoje amasomo, ntibamusubije mu kazi, ahubwo bamubwiye ko nta mwanya uhari, yongeraho ko igiteye agahinda ari uko nyuma akazi kahawe abandi batararangiza no kwiga, kandi babizi neza ko we yarangije kwiga. Ati “Ubona ko bashyize imbere inyungu z’Intara y’amajyaruguru uwo muyobozi mukuru akomokamo, kuko abaho ari bo bahabwa akazi, mu gihe abo mu Majyepfo bigizwayo.”
Aba ni bamwe mu bemeye ko umwirondoro wabo utanganzwa, mu gihe abasaga 30 bandi baganiriye na IGIHE, basabye ko umwirondoro wabo ugirwa ibanga. Tariki ya 29 Mutarama 2015, twashatse kumenya icyo umuyobozi w’Itorero ry’Abadivantisiti b’Umunsi wa karindwi avuga kuri ibi bibazo byavuzwe haruguru n’ibindi bivugwa muri iri Torero, aduha gahunda yo kuzabonana na we tariki ya 30 Mutarama saa tatu za mu gitondo. Mu gihe twari mu nzira tujya kubonana na we, umunyabanga we yaduhamagaye atubwira ko Pasiteri Byiringiro atakibonetse kubera impamvu z’akazi. Ubwo twamuhamagaraga kuri telefoni ye igendanwa ngo tumubaze ikindi gihe twazamubonera, yavuze ko tuzavugana nyuma y’itariki 10 z’ukwezi kwa Gashyantare 2015.
“Ibyo ni ibinyoma nta wirukanwe kubera ko ari uwo mu Majyepfo”Prince Bahati, Umuyobozi ushinzwe itangazamakuru mu Itorero ry’Abadivantisiti b’umunsi wa Karindwi mu Rwanda aganira na IGIHE kuri Telefoni yavuze ko nta mukozi wigeze wirukanwa azira aho akomoka, ati “Ibyo ni ibihuha by’umuntu wirukanwe ku giti cye. Igisubizo nguhaye ni ‘oya’ nta mukozi wirukanwe mu kazi kubera akarere akomokamo.” N’ubwo Bahati yatanze iki gisubizo, dutegereje kuzabonana na Pasiteri Byiringiro, nyuma y’itariki ya 10 Gashyantare nk’uko yabidusezeranyije ngo agire icyo avuga kuri iki kibazo n’ibindi bivugwa muri iri Torero.
Subscribe to: Post Comments (Atom)


text:
INGINGO YO KU GIFUBIKO
Amahame mbwirizamuco y’ingirakamaro
Christina yatoraguye ishashi y’umukara yuzuye amafaranga menshi ahwanye n’ayo yahembwa mu gihe cy’imyaka 20 yose! Yagize ngo ararota! Gusa yari azi uwayataye. Yari gukora iki? Ari nkawe wari gukora iki? Igisubizo utanze kigaragaza niba uha agaciro umuco wo kuba inyangamugayo, kandi kigaragaza niba ubiharanira.
Amahame ni iki? Ni amabwiriza dukurikiza mu mibereho yacu, bitewe n’uko tubona ko ari meza kandi ko ari ay’ingenzi. Muri yo hakubiyemo kubabarira abandi, kuba inyangamugayo, umudendezo, urukundo, kwifata no kubaha ubuzima. Ubwo rero, amahame tugenderaho ni yo agenga imyifatire yacu, ibyo duha agaciro, imibanire yacu n’abandi hamwe n’uburere duha abana bacu. Nyamara nubwo ayo mahame ari ingirakamoro, aragenda ateshwa agaciro.
AMAHAME MBWIRIZAMUCO NTAGIHABWA AGACIRO
Mu mwaka wa 2008, urubyiruko rubarirwa mu magana rwo muri Leta Zunze Ubumwe za Amerika rwabajijwe uko rubona amahame mbwirizamuco. Mu kinyamakuru kimwe, uwitwa David Brooks yavuze ko “ikibabaje ari uko abantu batagishishikazwa no gutekereza cyangwa kugira icyo bavuga ku mahame mbwirizamuco.” Abenshi bavuze ko gufata ku ngufu no kwica ari bibi. Icyakora “uretse ibyo bikorwa by’agahomamunwa, ntibajya bibaza niba ikintu iki n’iki ari cyiza cyangwa ari kibi, urugero nko gutwara imodoka wasinze, gukopera cyangwa guca inyuma uwo mwashakanye.” Hari umukobwa wabivuze mu yandi magambo agira ati “jye ibyo kumenya ngo iki ni cyiza cyangwa ni kibi simbitindaho.” Abenshi baravuga bati “wowe jya ukora icyo wumva ko gikwiriye, ukore icyo umutima ukubwira.” Ese iyo mitekerereze irakwiriye?
Nubwo umutima w’umuntu ufite ubushobozi bwo kugira urukundo n’impuhwe, ushobora no ‘kurusha ibindi byose gushukana, kandi ukaba mubi cyane’ (Yeremiya 17:9). Ibyo bigaragarira mu bantu b’iki gihe bataye umuco, bikaba byari byarahanuwe muri Bibiliya. Bibiliya ivuga ko “mu minsi y’imperuka . . . abantu bazaba bikunda, bakunda amafaranga, birarira, bishyira hejuru, . . . bafite ubugome, badakunda ibyiza, . . . bakunda ibinezeza aho gukunda Imana.”—2 Timoteyo 3:1-5, Good News Translation.
Ibyo byagombye gutuma tutemerera umutima wacu kutuyobora buhumyi. Ni na yo mpamvu Bibiliya ivuga yeruye iti “uwiringira umutima we ni umupfapfa” (Imigani 28:26). Uwo murongo ugaragaza ko umutima wacu ukeneye kuyoborwa n’amahame meza kugira ngo ukore neza. Ni he twasanga ayo mahame? Abantu benshi bayashakira muri Bibiliya, kandi bishimira ubwenge bukubiyemo no kuba idaca ku ruhande.
AMAHAME DUKWIRIYE KWIRINGIRA
Byamaze kugaragara ko amahame mbwirizamuco yo muri Bibiliya, aberanye neza neza n’abantu. Reka dusuzume amwe muri yo, urugero nko gukunda abandi, kugwa neza, kugira ubuntu no kuba inyangamugayo.
Gukunda abandi.
Hari igitabo cyagize kiti “niba ukunda abandi, uzagira ibyishimo byanze bikunze” (Engineering Happiness—A New Approach for Building a Joyful Life). Biragaragara rwose ko dukeneye gukunda no gukundwa. Tudafite urukundo ntitwagira ibyishimo nyakuri.
Icyo Bibiliya ibivugaho: “Mwambare urukundo, kuko ari rwo rwunga abantu mu buryo bwuzuye” (Abakolosayi 3:14). Nanone hari umwanditsi wa Bibiliya wavuze ati ‘ntafite urukundo, nta cyo naba ndi cyo.’—1 Abakorinto 13:2.
Urwo rukundo si rumwe umuntu akunda uwo badahuje igitsina cyangwa rushingiye ku byiyumvo gusa; ahubwo rugengwa n’amahame. Ni rwa rukundo rudutera gufasha umuntu tutazi uri mu makuba, nta kindi tumwitezeho. Mu 1 Bakorinto 13:4-7 haravuga ngo “urukundo rurihangana kandi rukagira neza. Urukundo ntirugira ishyari, ntirwirarira, ntirwiyemera, ntirwitwara mu buryo buteye isoni, ntirushaka inyungu zarwo, ntirwivumbura. Ntirubika inzika y’inabi rwagiriwe. Ntirwishimira gukiranirwa, ahubwo rwishimira ukuri. Rutwikira byose, rwizera byose, . . . rwihanganira byose.”
Iyo urukundo rubuze mu muryango, buri wese arahababarira, cyane cyane abana. Umugore witwa Monica yavuze ko akiri muto yahuye n’ibibazo by’ihohoterwa rishingiye ku byiyumvo, ku gitsina n’iryo mu buryo bw’umubiri. Yaravuze ati “abantu baranyangaga, kandi nta byiringiro nari mfite.” Igihe yari afite imyaka 15 yagiye kubana na sekuru na nyirakuru b’Abahamya ba Yehova.
Monica yagize ati “nubwo nagiraga amasonisoni, mu myaka ibiri namaranye na bo bantoje gusabana n’abandi, kubakunda, kubitaho no kwiyubaha.” Ubu Monica yarashatse, arishimye, kandi we n’umugabo we n’abana babo batatu bagaragariza abandi ko babakunda, babagezaho ubutumwa bwo muri Bibiliya.
Ikintu cyihariye kandi gififitse gituma abantu badakunda abandi, ni ugukunda ubutunzi. Abantu bumva ko gutunga ibintu byinshi no gushaka ibinezeza, ari byo bagomba guharanira. Ariko kandi, ubushakashatsi bwagiye bugaragaza ko igitangaje ari uko abantu badakeneye amafaranga menshi kugira ngo bagire ibyishimo. Bibiliya ubwayo ishyigikira igitekerezo cy’uko abantu biruka inyuma y’ubutunzi badashobora kugira ibyishimo. Mu Mubwiriza 5:10 hagira hati “ukunda ifeza ntahaga ifeza, n’ukunda ubutunzi ntahaga inyungu. Ibyo na byo ni ubusa.” Nanone Bibiliya igira iti “imibereho yanyu ntikarangwe no gukunda amafaranga.”—Abaheburayo 13:5.
Kugwa neza no kugira ubuntu.
Ikigo cy’ubushakashatsi mu bya siyansi cyo muri kaminuza ya Kaliforuniya, muri Leta Zunze Ubumwe za Amerika, cyarabajije kiti “ese ntibyarushaho kuba byiza haramutse hariho iduka ujyamo ukagura ibyishimo birambye? Nubwo ibyo bisa n’ibidashoboka, uramutse ugiye ugura buri kintu cyose ugamije kugiha abandi, waba ubigezeho.” Ibyo bishatse kuvuga iki? Iyo dutanze ni bwo tugira ibyishimo kuruta guhabwa.
Icyo Bibiliya ibivugaho: “Gutanga bihesha ibyishimo kuruta guhabwa.” —Ibyakozwe 20:35.
Ahanini uburyo bwiza bwo gutanga, ari na bwo butuma tubona ingororano, ni ukwitanga twe ubwacu, tugatanga igihe cyacu n’imbaraga zacu. Urugero, umugore witwa Karen yabonye umubyeyi w’umugore ari kumwe n’abakobwa be babiri, bari mu modoka yapfuye. Uwo mubyeyi n’umukobwa we umwe bari bagiye gufata indege, ariko imodoka yabo yari yanze kwaka kandi tagisi bari bahamagaye yatinze kuza. Karen yabasabye kubajyanayo, nubwo ku kibuga hari urugendo rw’iminota 45, maze barabyemera. Agarutse yabonye wa mukobwa wasigaye akiri muri ya modoka ategereje.
Yabwiye Karen ati “umugabo wanjye agiye kuza.”
Karen na we ati “nshimishijwe n’uko uri amahoro. Ubu ngiye gukora isuku mu busitani bwo ku Nzu y’Ubwami, aho dusengera.”
Yabajije Karen ati “none se uri Umuhamya wa Yehova?”
Karen yaramushubije ati “ni byo,” maze ikiganiro kiba kiratangiye.
Nyuma y’ibyumweru bike, Karen yabonye ibaruwa. Yarimo amagambo agira ati “jye na mama ntituzibagirwa ukuntu watugiriye neza. Burya watumye indege itadusiga! Mukuru wanjye yatubwiye ko burya uri Umuhamya wa Yehova; twamenye ko ari yo mpamvu watugiriye neza. Mama ni Umuhamya wa Yehova, kandi nanjye ndi we nubwo ntakibwiriza. Ariko icyo kibazo ngiye kugikemura mu maguru mashya.” Karen yashimishijwe cyane no kuba yarafashije bagenzi be bahuje ukwizera babiri. Yaravuze ati “naraturitse ndarira.”
Umwanditsi witwa Charles D. Warner, yaravuze ati “kimwe mu bintu byiza cyane . . . mu buzima, ni uko iyo ufashije abandi ubivanye ku mutima nawe uba wifashije.” Ibyo ni ukuri, kuko Imana yaremanye abantu ubushobozi bwo kugaragaza imico yayo myiza, aho kurangwa n’ubwikunde.—Intangiriro 1:27.
Kuba inyangamugayo.
Iryo hame ni ingenzi cyane ku bantu bose muri iki gihe. Ubuhemu butuma abantu bahorana ubwoba, bakishishanya kandi imibanire yabo ikarushaho kuzamba.
Icyo Bibiliya ibivugaho: ‘Ni nde uzakirwa mu ihema ry’[Imana]?’ Bibiliya isubiza igira iti “ni ugendera mu nzira iboneye, . . . kandi akavuga ukuri mu mutima we” (Zaburi 15:1, 2). Koko rero, kuba inyangamugayo, kimwe n’indi mico twasuzumye, ni umwe mu mico iranga kamere muntu. Umuntu ntawugaragaza bitewe n’imimerere cyangwa kumva ko abisabwa gusa.
Ibuka ibyabaye kuri Christina watoraguye ishashi irimo amafaranga. Icyo yifuzaga si ukugira ubutunzi; ahubwo ni ugushimisha Imana. Ku bw’ibyo, igihe uwari wataye ayo mafaranga yagarukaga yahangayitse, yamubwiye ko amafaranga ye yari yabonetse. Uwo mugabo yatangajwe n’ukuntu Christina ari inyangamugayo. Umukoresha wa Christina na we yaratangaye cyane, ku buryo yamuzamuye mu ntera, akamuha umwanya wo guhagararira ububiko bw’ibikoresho, uwo mwanya ukaba uhabwa umuntu wiringirwa. Ibyo bigaragaza ko ibivugwa muri 1 Petero 3:10 ari ukuri. Aho hagira hati “ushaka gukunda ubuzima no kubona iminsi myiza . . . narinde iminwa ye ngo itavuga ibinyoma.”
“UJYE UGENDERA MU NZIRA Z’ABANTU BEZA”
Amahame mbwirizamuco aboneka muri Bibiliya agaragaza urukundo rwinshi Umuremyi wacu adukunda, kuko ayo mahame adufasha ‘kugendera mu nzira z’abantu beza’ (Imigani 2:20; Yesaya 48:17, 18). Iyo dukurikije ayo mabwiriza, natwe tuba tugaragaje ko dukunda Imana, kandi biduhesha imigisha myinshi. Koko rero, Bibiliya itanga isezerano rigira riti “ugume mu nzira y’[Imana], na yo izagushyira hejuru kugira ngo uragwe isi; ababi bazarimbuka ureba.”—Zaburi 37:34.
Mbega imigisha ihebuje abantu bakurikiza amahame y’Imana bazabona! Bazabaho mu isi y’amahoro itarangwamo ibibi. Birakwiriye rwose ko dusuzuma amahame aboneka muri Bibiliya.


text:
ABACAMANZA
Abacamanza bategetse mu gihe cyo hagati y’urupfu rwa Yosuwa no gukora kw’umuhanuzi Samweli. N’ikigisho gikomeza cy’umuryango utagira ubuyobozi buturutse ku Mana, Abacamanza Imana yabahaye s’abajyanama gusa ahubwo bari bafite ibikorwa byo kubatura aba Isiraeli kuva mu bubata bw’abanzi babo, kandi bakanategeka. Iki gitabo gikomeza kivuga ukuntu Isiraeli yataye Imana igakomeza kwimika ibigirwa mana, bituma Imana yemera ko abanyakanani babagira iminyago babatoteza maze bagatakambira Imana, nayo ikabaha abacamanza babatabaye, ubuzima bwakomeje kugenda neza kugeza igihe abacamanza bapfaga, umuzenguko ukongera ukisubiramo.
Igitangaje hano n’ubuntu bw’Imana, igihe cyo Isiraeli yatakambiraga Imana yajyaga ibatabara ititaye kubibi bakoze, kandi mu kubikora igakoresha abantu basanzwe. Hari Ehudi waciye igihanga umwami wabanzi babo (3:15-23) Yoweli wigometse kubitekerezo by’ubugiraneza (14:17-22) na Samusoni wabayeho mu buzima bwo gusambana nuwo yashakaga kuzashakana nawe. Ntaho tubona Bibiliya ibashyiraho ibyaha bakoze. Ahubwo Imana yabakoreshaga kubera ukwizera kwabo (Abahebulayo 11:32-34) ititaye kungeso zabo mbi. Ubwo buntu n’ubushake bwayo biduha natwe ibyiringiro uyu munsi.
Ibice by’ingenzi.
1) Umucamanza witwa Deborah (4:4-5:31) niwe wenyine mu bagore bo muri Isiraeli wafashije Baraki gutabara Isiraeli.
2) Gidiyoni (6:1-8:32) Imana yakoresheje umuntu ufite ukwizera guke (6:36-40) kuyobora abantu 300 kurugamba rwo gutsinda ababisha babo babaruta ubwinshi (7:12) bigaragaza ko ubutsinzi bukeshwa imbaraga z’Imana atari izaba Isiraeli.
3) Samusoni (13:1-16:31) Imana yari yarateguye Samusoni mbere yuko avuka imuha imbaraga zihambaye kugirango azakize abaisiraeli mu maboko y’abafilisitiya. (13:5) mur’iyo minsi nta mwami wari muri Isiraeli, buri muntu wese yakoraga ibumutunganiye.